ΟΛΥΜΠΙΑΚΟΣ: 13 Μαρ 2016\nΟι λάτιν του Ολυμπιακού τραγουδούσαν το αγαπημένο τους ελληνικό τραγούδι στ' αποδυτήρια μετά τη νίκη στο ματς με τον Παναθηναϊκό με 3-1.\nΗταν λογικό να το... γλεντήσουν λίγο παραπάνω οι ερυθρόλευκοι. Πήραν τη νίκη κόντρα στον "αιώνιο" αντίπαλο ανατρέποντας μάλιστα το σκορ μιας και βρέθηκαν πίσω πολύ νωρίς στο ματς με το γκολ του Μπεργκ. Αλλά με τα γκολ των Καμπιάσο, Ντα Κόστα και Ιντέγε πήραν τη νίκη και το... γιόρτασαν στ' αποδυτήρια οι λάτιν με ελληνική μουσική και με το αγαπημένο τους τραγούδι.\nΣτο ότι ο Ολυμπιακός έδειξε ποια είναι η καλύτερη ομάδα και πως κέρδισε χωρίς να τον βοηθήσει ο διαιτητής στάθηκε ο Κώστας Φορτούνης στις δηλώσεις του μετά το νικηφόρο ματς με τον Παναθηναϊκό. Μάλιστα, τόνισε πως άπαντες πίστευαν στην ανατροπή και δήλωσε αισιόδοξος ότι θα διεξαχθεί κανονικά το Κύπελλο και οι ερυθρόλευκοι θα έχουν την ευκαιρία να διεκδικήσουν έναν ακόμα τίτλο.\nΣτα αποδυτήρια του Ολυμπιακού βρέθηκε ο Βαγγέλης Μαρινάκης αμέσως μετά το τέλος του αγώνα με τον Παναθηναϊκό, δίνοντας πολλά συγχαρητήρια σε παίκτες και προπονητή!\nΟ Ολυμπιακός πήρε το νίκη στο ματς των "αιωνίων" και αμέσως μετά τη λήξη βρέθηκε στα αποδυτήρια του γηπέδου.\nΟ ισχυρός άνδρας των ερυθρόλευκων έδωσε πολλά συγχαρητήρια στους παίκτης, αλλά και τον Μάρκο Σίλβα για την ανατροπή και τη νίκη... φιέστα!\nΟ Παναθηναϊκός εξαπολύει... ευθεία επίθεση στον διαιτητή Κύζα και αναφέρεται σε συγκεκριμένες φάσεις του αγώνα με τον Ολυμπιακό!\n* Κλάψτε και άλλο σας πάει πολύ!\n«Το παιχνίδι με τον Ολυμπιακό τελείωσε 3-1 εις βάρος μας όμως το αποτέλεσμα αδικεί κατάφορα τον Παναθηναϊκό, ο οποίος δέχθηκε δυο γκολ από αμφισβητούμενες φάσεις. Οι διαιτητές εκτέλεσαν και πάλι το έργο που τους είχε ανατεθεί. Το γνωρίζαμε εξαρχής και για αυτό αποστείλαμε την επιστολή προς την ΕΠΟ. Απεδείχθη, μάλιστα, περίτρανα με το προκλητικό πρώτο γκολ του Ολυμπιακού το οποίο κατακύρωσε με δική του ευθύνη ο πρώτος διαιτητής παρόλο που ο παίκτης του Ολυμπιακού Ντομίνγκες ήταν σε καταφανή θέση οφσάιντ, έχοντας συμμετοχή στη φάση και παρότι αρχικά ο δεύτερος βοηθός σήκωσε τη σημαία του για να ακυρωθεί.\nΤο δεύτερο δε γκολ προήλθε από ανύπαρκτο φάουλ που έδωσε ο διαιτητής στον Μέστο. Δεν ήταν όμως μόνο αυτές οι φάσεις στις οποίες οι διαιτητές αλλοίωσαν την ροή του αγώνα. Ακολουθούν αναλυτικά και άλλες πολλές. Στο 11’ καταλογίζεται φάουλ σε χέρι του Πράνιτς, ο οποίος παίρνει και κάρτα χωρίς να υπάρχει πρόθεση. Στο 16’ ο Ντομίνγκες κάνει φάουλ στον Βιγιαφάνιες, ωστόσο δεν παρατηρείται με κάρτα όπως θα έπρεπε. Στο 51’ ο Κύζας δεν βγάζει κίτρινη κάρτα στον Καμπιάσο για τράβηγμα της φανέλας του Ζέκα.\nΣτο 57’ ο Μπεργκ παίρνει κίτρινη κάρτα για διαμαρτυρία, σε φάση που δεν μας έχει δοθεί φάουλ. Στο 59’ καταλογίζεται ανύπαρκτο φάουλ υπέρ του Φορτούνη από τον Μέστο, ο οποίος δέχεται και κίτρινη κάρτα για διαμαρτυρία. Στο 60’ ο Μιλιβόγεβιτς χτυπάει τον Ταυλαρίδη αλλά δεν παρατηρείται με δεύτερη κίτρινη κάρτα. Στο 61’ ο ίδιος παίκτης δεν αποβάλλεται ξανά αυτή την φορά για αγκωνιά στον Αμπέντ. Στο 63’ ο Πάρντο κάνει χέρι, ωστόσο δεν βλέπει την κίτρινη κάρτα του Κύζα. Στο 72’ ο Σαλίνο βουτάει για να κερδίσει πέναλτι αλλά δεν παρατηρείται με κίτρινη κάρτα που θα είναι η δεύτερη. Στο 77’ ο διαιτητής χαρίζει κάρτα στον Μποτία, για μαρκάρισμα στον Μπεργκ από πίσω».\nΤην λύπη του για το ελληνικό ποδόσφαιρο εξέφρασε ο τεχνικός του Παναθηναϊκού Αντρέα Στραματσόνι.\nΟ Ιταλός μιλώντας στην κάμερα της NOVA ανέφερε μετά το τέλος του αγώνα με τον Ολυμπιακό: «Λυπάμαι ειλικρινά για την Ελλάδα γιατί αγαπώ το έθνος αυτό και την χώρα αυτή και λυπάμαι για το ελληνικό ποδόσφαιρο.\nΠαίξαμε καλά στο παιχνίδι, αλλά κάθε αγώνας αποτελείται από φάσεις και επεισόδια. Εμείς παίξαμε καλά, αλλά λυπάμαι για το ελληνικό ποδόσφαιρο που θα μπορούσε να πάει ακόμα καλύτερα».\n* Αν λυπάσαι πάντως μπορείς να γυρίσεις στην πατρίδα σου κ. Στραματσόνι! Αλλά... ξεχάσαμε εκεί σε περιμένουν πρόστιμα!\nXαμός λίγα λεπτά πριν την λήξη του αγώνα στο "Γ. Καραϊσκάκης"!\nΦροντιστής του Ολυμπιακού φέρεται να εξύβρισε τον Σεμπάστιαν Λέτο που ήταν στον πάγκο του Παναθηναϊκού με αποτέλεσμα όλοι οι «πράσινοι» να... ορμήξουν έως την φυσούνα και την αστυνομία να δημιουργεί «ασπίδα» για να... σβήσει την φωτιά!\nΜεγάλη ένταση και παραλίγο συμπλοκή στη φυσούνα του «Γ. Καραϊσκάκης» υπήρξε αμέσως μετά το 3-1 του Ιντέγε. Συγκεκριμένα σύμφωνα με πληροφορίες που επικαλείται σε δημοσίευμά του το "gazzetta.gr", φροντιστής των ερυθρόλευκων πηγαίνει προς τον πάγκο του Παναθηναϊκού όπου κι επιτέθηκε φραστικά στον Σεμπάστιαν Λέτο.\nΑυτό έφερε την... "πράσινη" αντίδραση, με αποτέλεσμα όλος ο πάγκος να σηκωθεί και να φύγει προς τη φυσούνα. Εκεί υπήρξε μια μικροένταση με τους πιο ψύχραιμους και αστυνομικούς να επεμβαίνουν και να ηρεμούν την κατάσταση.\nΟ Ολυμπιακός έπειτα από ένα συγκλονιστικό ματς, το οποίο κρίθηκε μετά από δύο παρατάσεις, νίκησε 93-100 την ΑΕΚ εκτός έδρας και παρέμεινε πρώτος στη βαθμολογία της Basket League ΣΚΡΑΤΣ.\nΟι πρωταθλητές Ελλάδας έδειξαν χαρακτήρα απέναντι στην ΑΕΚ την οποία νίκησαν έπειτα από παιχνίδι 50 (!!!) λεπτών και συνεχίζουν να είναι πρώτοι στην βαθμολογία της Basket League ΣΚΡΑΤΣ.\nΗ τελευταία ευκαιρία να χαρούν κι αυτοί λίγο μέσα στη χρονιά πήγε χαμένη, αφού τι και αν προηγήθηκαν... Τα τρία γκολ δεν τα απέφυγαν και έφυγαν με το κεφάλι σκυμμένο!\nΜεγάλος ο πόνος, που έγινε ακόμα μεγαλύτερος νωρίτερα εξαιτίας της νίκης της ομάδας μπάσκετ του Θρύλου επί της ΑΕΚ στο ΟΑΚΑ, εκεί που περίμεναν ότι σήμερα θα έπιαναν κορυφή στη βαθμολογία...\nleoforos.gr : «ΠΙΣΤΟΛΙΑ» ΚΑΙ ΚΑΤΑΡΡΕΥΣΗ\nΟ Κύζας χάρισε την ισοφάριση στον οσφπ και ο Παναθηναϊκός στο δεύτερο ημίχρονο κατέρρευσε με αποτέλεσμα την ήττα στο Φάληρο.\nΈνα ακόμα «πλήγμα» στο γόητρό του δέχθηκε ο Παναθηναϊκός στο Φάληρο. Τόσο γιατί για πρώτη φορά από τη σεζόν 1998-1999 ολοκλήρωσε τη σεζόν χωρίς νίκη στα ντέρμπι, όσο και γιατί ηττήθηκε από τους «ερυθρόλευκους» με τις γνωστές πρακτικές να κάνουν την εμφάνισή τους από ένα σημείο κι έπειτα. Το «τριφύλλι» μπήκε πολύ δυνατά στο ματς, κατάφερε να κυριαρχήσει σχεδόν σε όλο το πρώτο ημίχρονο, πήρε προβάδισμα αλλά δεν μπόρεσε να αντισταθεί στην πίεση που του άσκησαν… από κοινού ο Κύζας και οι γηπεδούχοι. Με ένα γκολ που δεν έπρεπε να μετρήσει ποτέ ήρθε η ισοφάριση, από ένα σημείο κι έπειτα χάθηκε κι η συγκέντρωση της ομάδας, με αποτέλεσμα να έρθει κι ένα δεύτερο γκολ για τον οσφπ, που ξεκινάει από ένα φάουλ το οποίο αμφισβητείται έντονα.\nΠέρα, όμως, από τα λάθη του Κύζα υπήρξαν και λάθη από τους παίκτες του Παναθηναϊκού και τον προπονητή του. Οι γηπεδούχοι πίεσαν αρκετά ειδικότερα από τα άκρα, ο Στραματσόνι δεν κατάφερε να βελτιώσει την εικόνα με τις αλλαγές του και με εξαίρεση μερικές προσπάθειες του Μπεργκ στο δεύτερο μέρος, δεν κατάφερε να απειλήσει για να μπει ξανά στο ματς. Έτσι, έγινε το 2-1 από μια στημένη φάση και το 3-1 από ολέθριο σφάλμα του Ταυλαρίδη, με τους «ερυθρόλευκους» να παίρνουν τη νίκη.\npanathinaikos24.gr : Κρίμα και άδικο…\nΟ Παναθηναϊκός προηγήθηκε με τον Μπεργκ (3’) στο «Γ. Καραϊσκάκης», έχασε τεράστια ευκαιρία με τον Ταυλαρίδη να τελειώσει το ματς και ηττήθηκε στο τέλος δεχόμενος δύο γκολ από έναν ακίνδυνο Ολυμπιακό. Αμφισβητούμενο το 1-1 της ισοφάρισης από τον Καμπιάσο.\n«Χτυπώντας»... δις στο νήμα και τιμωρώντας τα λάθη του αντιπάλου του, ο Ολυμπιακός "γλέντησε" τον Παναθηναϊκό στο «Γ. Καραϊσκάκης» επικρατώντας με 3-1.\nΟ Παναθηναϊκός ξεκίνησε... ιδανικά, αλλά ο Ολυμπιακός μετέτρεψε το όνειρο των "πράσινων" σε... εφιάλτη, αφού έκανε το δυνατό φίνις και βγήκε θριαμβευτής στο ματς των "αιωνίων"!\nΜε δύο γκολ στο νήμα, οι ερυθρόλευκοι έφεραν... «τούμπα» το "τριφύλλι" και πήραν μια σημαντική νίκη γοήτρου, στέλνοντας τον ΠΑΟ ακόμα πιο... χαμηλά!\nΟ Μπεργκ άνοιξε το σκορ μόλις στο 3’ από ασίστ του Λέτο, ο Καμπιάσο ισοφάρισε στο 38’ και τελικά στο 87’ και 89’ ήρθαν οι Ντα Κόστα-Ιντέγε να... «τιμωρήσουν» την κακή αντίδραση της άμυνας και την γενικότερη... καθίζηση του "τριφυλλιού".\nΚάτι προσπάθησαν να κάνουν στο πρώτο μέρος οι "πράσινοι" που ήλεγχαν το κέντρο (με Ζέκα και πολλή δουλειά από Κουτρουμπή), παίζοντας με αντεπιθέσεις (με Βιγιαφάνιες-Λέτο). Στο δεύτερο όμως δεν μπορούσαν να κρατήσουν καθόλου μπάλα, ήταν σχεδόν... ακίνδυνοι (δεν βγήκαν οι αλλαγές Στραματσόνι) και άφησαν χώρο στους πρωταθλητές, οι οποίοι όσο περνούσε η ώρα πίεζαν ακόμα περισσότερο και… τελικά τους "γλέντησαν" καλά!\nΤο 3-1 επί του Παναθηναϊκού στο ματς της 26ης αγωνιστικής της Super League δεν ήταν, απλά, μια ακόμα νίκη. Ήταν μία ακόμα απόδειξη πως ο Ολυμπιακός είναι καλύτερος και με διαφορά. Ήταν μία ακόμα απόδειξη πως το «Γ. Καραϊσκάκης» και ο κόσμος του είναι με διαφορά το ασφαλέστερο γήπεδο στην Ελλάδα στο οποίο διεξάγονται μεγάλα ματς με απόλυτη ασφάλεια. Ήταν, επίσης, ένα... τσιρότο στα στόματα που άνοιξαν πολύ.\nΉταν ο απόλυτος θρίαμβος του Θρύλου. Αγωνιστικός και εξωαγωνιστικός.\n«Γκολ από τα αποδυτήρια» δέχθηκε ο Ολυμπιακός, με την άμυνά του να είναι αδικαιολόγητα τόσο ψηλά, ο Λέτο έβγαλε κάθετη στον Μπεργκ κι αυτός νίκησε τον Ρομπέρτο, παγώνοντας μόλις στο 3’ το «Γ. Καραϊσκάκης». Οι "πράσινοι" έδειχναν να έχουν φέρει το ματς στα μέτρα τους, μπλοκάροντας με τον ρόμβο στο κέντρο τη δημιουργία των ερυθρόλευκων.\nΟ Παναθηναϊκός είχε ακόμα μια ευκαιρία στο πρώτο ημίχρονο από κοντά όμως (στο 29’) ο Ταυλαρίδης νικήθηκε από τον Ρομπέρτο, με τον Ολυμπιακό να μένει όρθιος και τους "πράσινους" να… τραβούν τα μαλλιά τους. Μέχρι το ημίωρο, το τριφύλλι έπαιζε με αυτόν τρόπο και είχε καταφέρει να βάλει... δύσκολα στους ερυθρόλευκους. Αφού χρειάστηκε ώρα για να συνέλθει και να βρει λύσεις ο Ολυμπιακός έφτασε στην ισοφάριση (παρά την τεράστια ευκαιρία του Φουστέρ σε εν κινήσει σουτ). Ο Φορτούνης κινήθηκε ωραία από τα αριστερά, έδωσε στον Καμπιάσο κι αυτός με δυνατό σουτ έγραψε το 1-1.\nΚι αν το πρώτο μέρος ήταν καλό, με φάσεις, με εναλλαγή συναισθημάτων, με γκολ, το δεύτερο δεν το θύμιζε σε τίποτα… Ο Παναθηναϊκός έδειξε να έχει λιγότερες δυνάμεις, έκατσε αρκετά πίσω και την ίδια ώρα έδωσε δικαιώματα στον Ολυμπιακό, ο οποίος βέβαια είχε την υπεροχή αλλά δεν είχε να… καταγράψει κάτι περισσότερο. Είναι ενδεικτικό πως το ματς έφτασε στο 69’ για την πρώτη πραγματικά απειλή των ερυθρόλευκων, με το δυνατό σουτ του Μασουακού να φεύγει μόλις άουτ. Όσο ο χρόνος τελείωνε, όλο και περισσότερο οι παίκτες του Σίλβα έκλειναν στα καρέ τους "πράσινους". Είτε με σέντρες από τα πλάγια, είτε με αρκετά στημένα που κέρδιζαν. Με ένα τέτοιο άγγιξαν την ανατροπή, αλλά ο Στιλ είπε... «όχι» στον Φορτούνη και κράτησε –προσωρινά- όρθιο τον Παναθηναϊκό που τα… σημάδια βέβαια έδειχναν πως θα φύγει και πάλι με σκυμένο κεφάλι! Όπως και έγινε...\nΣτο φινάλε βλέπετε ο Θρύλος φύλαγε τα καλύτερα. Στο 87’ ο Ντα Κόστα με κεφαλιά-οβίδα έκανε το 2-1 και στο 89’ ο Ιντέγε μ’ ένα μάγκικο και καθαρά προσωπικό γκολ διαμόρφωσε το τελικό σκορ και έριξε τους "πράσινους"... στο καναβάτσο.\nΔώρο γενεθλίων στους εκατομμύρια οπαδούς του έκανε ο Θρύλος, έστω και με τρεις μέρες καθυστέρηση...\nΟλυμπιακός: Ρομπέρτο, Σαλίνο, Μαζουακού, Μποτία, Ντα Κόστα, Μιλιβόγεβιτς, Καμπιάσο (81’ Πουλίδο), Τσόρι (62’ Πάρντο), Φορτούνης, Φουστέρ (81’ Ερνάνι), Ιντέγε\nΠαναθηναϊκός: Στιλ, Μέστο, Πράνιτς, Ταυλαρίδης, Μολέδο, Κουτρουμπής, Ζέκα, Αμπέντ, Βιγιαφάνιες (71’Εσιέν), Λέτο (74’ Μαμούτε), Μπεργκ\nΤο 1-1 του Καμπιάσο ΕΔΩ\nΤο 2-1 του Ντα Κόστα ΕΔΩ\nΤο 3-1 του Ιντέγε ΕΔΩ\nΟ Ολυμπιακός αν και βρέθηκε νωρίς πίσω στο σκορ, κατάφερε να ανατρέψει το αποτέλεσμα και τελικά να πάρει τη νίκη με 3-1 εις βάρος του Παναθηναϊκού στο Καραϊσκάκη.\nΤα πράγματα ήρθαν... ιδανικά για τον Παναθηναϊκό στο Καραϊσκάκη, αφού οι “πράσινοι” προηγήθηκαν μόλις στο 3ο λεπτό με γκολ του Μπεργκ, αλλά οι ερυθρόλευκοι ισοφάρισαν στο 38' με γκολάρα του Καμπιάσο!\nΦυσικά αυτό δεν άρεσε στην ΠΑΕ ΠΑναθηναϊκός που... σχολίασε σχετικά:\nΣυγκεκριμένα οι "πράσινοι" έγραψαν το εξής σχόλιο στα Social Media: «Σουτ του Καμπιάσο στο 38' η μπάλα στα δίχτυα του Στίλ.. Ο επόπτης σηκώνει την σημαία και υποδεικνύει οφσάιντ.. Ο Κύζας έχει άλλη άποψη και το παίρνει πάνω του.. 1-1».\nΤο ήθελε, το έψαχνε και το... πέτυχε τελικά ο Ιντέγε και μάλιστα με μια μεγάλη ενέργεια! Ο Νιγηριανός επιθετικός έκανε το Ολυμπιακός - Παναθηναϊκός 3-1 στο 89' και έστειλε... τους "πράσινους" σπίτι τους τελείως απογοητευμένους!\nΔείτε το γκολ του Iντέγε από την κάμερα της Nova, ΕΔΩ\nΜε εκπληκτική κεφαλιά του Μανουέλ Ντα Κόστα στο 87', ο Ολυμπιακός προηγήθηκε του Παναθηναϊκού με 2-1!\nΣτη… λίμνη του Καυτανζογλείου, Ηρακλής και Βέροια αδικήθηκαν από το τραγικό τερέν, μένοντας στο 1-1.\nΗρακλής και Βέροια παίζοντας με όρεξη για καλή μπάλα, έμειναν, τελικά, στην ισοπαλία, έπειτα από ένα πολύ καλό παιχνίδι, με αμείωτο ενδιαφέρον ως το τέλος.\nΑνάκογλου και Βέλλιος τα γκολ του αγώνα, με τον πρώτο να ανοίγει το σκορ στο 9’, πετυχαίνοντας το δεύτερο τέρμα του με την ομάδα της Ημαθίας σε έξι εμφανίσεις και τον δεύτερο να βάζει το 11ο φετινό του, εκμεταλλευόμενος τραγικό λάθος του Καντιμοίρη.\nΚαλύτερη η Βέροια, έχασε πολλές ευκαιρίες στο πρώτο ημίχρονο, αλλά ο «Γηραιός» είχε τον Χουάντερσον σε εξαιρετική μέρα, ενώ οι γηπεδούχοι είχαν δοκάρι στο 88’ με τον Ρομάνο.\nΜαθήματα ποδοσφαίρου δίδαξε στη Βοιωτία ο Πλατανιάς, που επικράτησε 0-3 του Λεβαδειακού, με το σκορ να διαμορφώνεται από το πρώτο ημίχρονο.\nΈνας εκπληκτικός -στο πρώτο ημίχρονο- Πλατανιάς πέρασε σαν… σίφουνας από την βροχερή Βοιωτία, επικρατώντας του Λεβαδειακού. Σπουδαία εμφάνιση από τους Κρητικούς, άριστο κοουτσάρισμα από τον Γιώργο Παράσχο και τρία πολύ όμορφα τέρματα -τα δύο πρώτα προϊόν εξαιρετικών συνεργασιών. Κουλιμπαλί στο 4’, Αποστολόπουλος στο 32' και Ανγκούλο στο 37' τα γκολ της αναμέτρησης.\nΜια ερώτηση για τη γενικότερη εικόνα του Ολυμπιακού προκάλεσε την αντίδραση του Γιάννη Σφαιρόπουλου μετά τη νίκη επί της ΑΕΚ.\nΟ προπονητής των ερυθρόλευκων δεν έκρυψε τον εκνευρισμό του όταν μετά τη νίκη του Ολυμπιακού επί της ΑΕΚ ρωτήθηκε για την εικόνα της ομάδας μετά και τα αποτελέσματα στην Ευρωλίγκα.\nΟ Ατρόμητος έδειξε και πάλι ότι είναι γεννημένος για τα... δύσκολα, φέρνοντας τούμπα το ματς με τον Αστέρα (2-1), αγωνιζόμενοι με δέκα παίκτες!\nΟι «μπλε» έχουν βαλθεί να τρελάνουν κόσμο φέτος, καθώς απ-έδειξαν και πάλι ότι τους πάνε τα δύσκολα (μετά τις νίκες επί ΑΕΚ στο πρωτάθλημα και Παναθηναϊκού στο Κύπελλο και την ισοπαλία στην Τούμπα), καθώς υπέταξαν τους Αρκάδες, παίζοντας με 10 παίκτες από το 63ο λεπτό και φέρνοντας τούμπα την κατάσταση μέσα σε ένα 20λεπτο.\nΟ Λαζαρίδης σκόραρε κόντρα στην πρώην ομάδα του στο 68ο λεπτό, «απαντώντας» στον Δημούτσο που άνοιξε το σκορ στο 17’, «πληγώνοντας» με τη σειρά του την ομάδα που υπηρετούσε μέχρι το καλοκαίρι.\nΗ ολική ανατροπή ήρθε στο 88’ όταν ο Λε Ταλέκ «σκότωσε» από κοντά τον Μπαντή κε κεφαλιά, ενώ δυο ασίστ έβγαλε ο Ούμπιντες.\nΟ Καμπιάσο με... κανονιά έφερε το ματς με τον Παναθηναϊκό στα... ίσια, κάνοντας το 1-1 στο 38'!\nΔείτε το γκολ του Καμπιάσο από την κάμερα της Nova ΕΔΩ\nΟ Παναθηναϊκός προηγείται με 0-1 του Ολυμπιακού στο "Γ. Καραϊσκάκης" με γκολ του Μπεργκ στο 3', μετά από ασίστ του Λέτο.\nΔείτε το γκολ του Παναθηναϊκού από την κάμερα της nova ΕΔΩ\nΗ ΑΕΚ πάλεψε όσο μπορούσε το παιχνίδι, το έφτασε στα… όριά του, όμως ο Ολυμπιακός έβγαλε χαρακτήρα, ήταν πιο ψύχραιμος στην δεύτερη παράταση και κατάφερε να φύγει με τη νίκη από το ΟΑΚΑ, χάρη στο τελικό 93-100, παραμένοντας σε θέση ισχύος για την πρώτη θέση στην κανονική περίοδο.\nΟ Ολυμπιακός δυσκολεύτηκε για 50(!) λεπτά κόντρα στην ΑΕΚ, η οποία πάλεψε μέχρι τα τελευταία δευτερόλεπτα και κατάφερε να... «αγγίξει» τη νίκη αρκετές φορές. Οι ερυθρόλευκοι, όμως, ήταν πιο ψύχραιμοι στην δεύτερη παράταση και στα κρίσιμα σημεία έκαναν τους παίκτες της Ένωσης να… βραχυκυκλώσουν, με αποτέλεσμα να πάρουν αυτό που ήθελαν στο φινάλε, βγάζοντας χαρακτήρα και αποφασιστικότητα.\nΟ Βασίλης Σπανούλης έβαλε όλα τα μεγάλα σουτ του Ολυμπιακού και οδήγησε τους πρωταθλητές εκ του ασφαλούς στη μεγάλη και δύσκολη νίκη.\nΚορυφαίος ο αρχηγός του Ολυμπιακού με 26 πόντους και 9 ασίστ, καθοριστικός στη δεύτερη παράταση ο Βαγγέλης Μάντζαρης για τους ερυθρόλευκους, που διατηρούν τον πρώτο λόγο για να τερματίσουν πρώτοι στην κανονική περίοδο.\nΟ Τζέι Κόβαν Μπράουν με 24 και ο Λουκάς Μαυροκεφαλίδης με 22 πόντους ξεχώρισαν από την «Ένωση», που βλέπει την τρίτη θέση να απομακρύνεται αλλά κέρδισε το χειροκρότημα των 8.000 οπαδών της για την υπερπροσπάθειά της.\nΤο παιχνίδι ξεκίνησε με πολύ καλό ρυθμό, καθώς οι δύο ομάδες θέλησαν να επιβάλουν τον δικό τους ρυθμό στο παιχνίδι. Αυτό είχε σαν αποτέλεσμα να υπάρξει υψηλό σκορ στα πρώτα λεπτά, με την ΑΕΚ να έχει υποτυπώδες προβάδισμα, χάρη στον Μαυροκεφαλίδη (16-15, 6′). Ο Βασίλης Σπανούλης με δικές του προσπάεθεις έβαλε μπροστά στο σκορ τους ερυθρόλευκους, ανατρέποντας την κατάσταση (16-21, 8′). Οι γηπεδούχοι, όμως, χάρη στους δυο πρώην ερυθρόλευκους, Κατσίβελη και Μαυροειδή ανέκτησαν το προβάδισμα για το 22-21 του πρώτου δεκαλέπτου.\nΤζόνσον-Όντομ και Ντάνιελ Χάκετ έδωσαν λύσεις στον Ολυμπιακό, επιθετικά, γεγονός που έφερε το παιχνίδι στα ίσα (29-29, 13′). Η ΑΕΚ, χάρη στην περιφέρειά της και κυρίως με τους Μπράουν-Κατσίβελη να «εκτελούν» ανέκτησε τα ηνία (33-29, 14′). Ο Τζέι Κόβαν Μπράουν, από το σημείο εκείνο, ηγήθηκε της προσπάθειας για την ΑΕΚ. Ο Αμερικανός το πήρε… προσωπικά και με δικά του σουτ έβαλε στο +5 την ομάδα του (42-37, 19′). Ο Μάντζαρης ευστόχησε σε 2/2 βολές και έγραψε το 42-39, που ήταν και το σκορ του ημιχρόνου.\nΜαυροκεφαλίδης και Χέρστον οδήγησαν την ΑΕΚ στο +6 στο ξεκίνημα της δευτέρου ημιχρόνου (49-43), αλλά η δημιουργία του Σπανούλη και τα σταθερά υψηλά ποσοστά στα τρίποντα (6/13) εξισορρόπησαν την κατάσταση (52-52). Ο αρχηγός του Ολυμπιακού πήρε την υπόθεση... προσωπικά και με δύο συνεχή καλάθια έφερε τα πάνω-κάτω (55-58), αλλά οι γηπεδούχοι αξιοποιώντας τις βολές και... φθείροντας με τέσσερα φάουλ τον Πρίντεζη διατήρησαν την επαφή τους με το σκορ (61-62).\nΤο τρίποντο του Μπράουν έφερε μεν ξανά την ΑΕΚ σε θέση οδηγού, αλλά ακολούθησε… τρικυμία. Αβίαστα λάθη στο κατέβασμα της μπάλας και κακές επιθετικές επιλογές, απόρροια της καλής άμυνας του Ολυμπιακού, είχαν ως αποτέλεσμα οι ερυθρόλευκοι με τον Σπανούλη οδηγό να ξεφύγουν με επτά (68-75) τεσσεράμισι λεπτά πριν το τέλος. Πάνω που η ΑΕΚ έδειχνε να έχει... παραδοθεί, ήρθε η αντίδραση. Μαυροκεφαλίδης και Χέρστον μείωσαν στο καλάθι (74-76) στα 2:10 για το φινάλε αναγκάζοντας τον Γιάννη Σφαιρόπουλο να καλέσει τάιμ άουτ. Ο Μπράουν με απίθανο τρίποντο πάνω σε άμυνα και τη λήξη της επίθεσης ισοφάρισε 77-77 στα 28,9’’ πριν το τέλος. Σπανούλης και Όντομ αστόχησαν σε τρίποντο και σουτ από τα πέντε μέτρα στο φινάλε και οι δύο ομάδες οδηγήθηκαν στην παράταση.\nΕκεί οι προσωπικές ενέργειες του Μπράουν κρατούσαν την ΑΕΚ μπροστά, παρά τις προσπάθειες του Σπανούλη, ενώ το τρίποντο του Μαυροκεφαλίδη έδωσε στους γηπεδούχους ελπίδες για νίκη, 87-83 με 1:21 να απομένουν. Ο Παπαντωνίου αστόχησε σε δύο βολές με 19,7’’ για το τέλος και ο Σπανούλης με βολές ισοφάρισε (87-87) αφήνοντας 9,7’’ στους «κιτρινόμαυρους». Η στατική επίθεση της ΑΕΚ είχε σαν αποτέλεσμα ένα υπό κακές προϋποθέσεις τρίποντο του Χέρστον που δεν βρήκε στόχο και τη δεύτερη παράταση.\nΟ Μάντζαρης ήταν αυτός που με δύο τρίποντα έβαλε τον Ολυμπιακό σε θέση...οδηγού. Οι παίκτες του Σφαιρόπουλου είχαν πιο καθαρό μυαλό και εκμεταλλευόμενοι την απώλεια του Μπράουν με διάστρεμμα ξέφυγαν με πέντε (91-96) στα 57,4’’ για το τέλος. Η ΑΕΚ έμεινε δύο φορές με την μπάλα στα χέρια και η ψυχραιμία του Παπανικολάου από τη γραμμή «υπέγραψαν» τη νίκη του Θρύλου στο θρίλερ του ΟΑΚΑ.\nΔΕΚΑΛΕΠΤΑ: 22-21, 42-39, 61-62, 77-77 (κ.δ), 87-87 (α’παρ.), 93-100 (β’παρ.).\nΑΕΚ (Ζντοβτς): Παπαντωνίου, Σάκοτα 3, Χέρστον 16, Μιλόσεβιτς 5, Γκριν 3, Μαυροκεφαλίδης 22 (16 ριμπ.), Κάρτερ 1, Μπράουν 24, Σαρικόπουλος, Κατσίβελης 9, Καλαμπόκης, Μαυροειδής 10.\nΟΛΥΜΠΙΑΚΟΣ (Σφαιρόπουλος): Τζόνσον-Όντομ 7, Χάντερ 15, Παπαπέτρου 7, Σπανούλης 26(9 ασίστ), Στρόμπερι, Μιλουτίνοφ, Πρίντεζης 7, Αγραβάνης 2, Μάντζαρης 8, Ουόρικ 9, Χάκετ 5, Παπανικολάου 14.\nΚάτι απ' τα... παλιά στο NBA θύμισε ο Χακίμ Γουόρικ!\nΠαίρνοντας την μπάλα από τον Σπανούλη, ο Αμερικανός δεν δίστασε να πηδήξει μπροστά στον Μαυροειδή, να τον... κατεδαφίσει και να καρφώσει με δύναμη.\nΟ Τάσος Αυλωνίτης, ο σκόρερ του περσινού αγώνα στο 1-0 του Ολυμπιακού επί του Παναθηναϊκού, ανάρτησε μήνυμα στο οποίο εύχεται τα... καλύτερα στον Θρύλο.\nΟ παίκτης που παίζει τώρα στο αυστριακό πρωτάθλημα, δεν θα μπορούσε να μην αναφερθεί στο παιχνίδι με τον ΠΑΟ, του οποίου το σπίτι... έκλεισε πέρυσι, καθώς σκόρερ ήταν ο Αυλωνίτης.\n«Καλή τύχη απόψε», έγραψε στα social media ο Έλληνας στόπερ, ο οποίος δέχτηκε... καταιγισμό ευχαριστήριων μηνυμάτων από τους οπαδούς του Θρύλου που τον «ακολουθούν».\nΜια μεγάλη... έκπληξη επιφύλασσε ο Αντρέα Στραματσόνι, ξεκινώντας τον Σεμπάστιαν Λέτο βασικό στην ενδεκάδα του Παναθηναϊκού για το ματς με τον Ολυμπιακό στο "Γ. ΚΑραϊσκάκης"!\nΈτσι η αρχική σύνθεση του Παναθηναϊκού κόντρα στον Ολυμπιακό είναι : Στιλ, Μέστο, Μολέδο, Ταυλαρίδης, Πράνιτς, Κουτρουμπής, Ζέκα, Αμπέντ, Βιγιαφάνιες, Λέτο και Μπεργκ.\nΑξίζει να σημειωθεί πως ο Βλαχοδήμος που βρισκόταν στην 22άδα, έμεινε τελικά εκτός 18άδας.\nΧωρίς να συμβεί το παραμικρό και με τον Γιάννη Αλαφούζο, η αποστολή του Παναθηναϊκού έφτασε στο "Γ. Καραϊσκάκης", περίπου μια ώρα και 45' πριν την έναρξη του αγώνα των "αιωνίων".\nΚάτω υπό ισχυρές αστυνομικές δυνάμεις και με τον Γιάννη Αλαφούζο... «αρχηγό» της αποστολής, οι "πράσινοι" έφτασαν στο γήπεδο του Ολυμπιακού δίχως να συμβεί το παραμικρό.\nΣε λίγη ώρα θα γίνει γνωστή η ενδεκάδα του τριφυλλιού.\nΟ Ολυμπιακός έχει πολλά κίνητρα για τη νίκη στο σημερινό ματς με τον Παναθηναϊκό στο Καραϊσκάκη, έστω κι αν η βαθμολογική απόσταση που χωρίζει τους ερυθρόλευκους από τους "πράσινους" και τις άλλες ομάδες δεν αποτελεί τέτοιο.\nΟ Μάρκο Σίλβα και οι παίκτες του θέλουν μια εμφατική νίκη κόντρα στον "αιώνιο" προκειμένου να δώσουν... απαντήσεις προς πάσα κατεύθυνση, αλλά και να δώσουν χαρά στον κόσμο τους που γέμισε το Καραϊσκάκη για να πανηγυρίσει μαζί με την ομάδα μια ακόμα νίκη κόντρα στους "πράσινους"!\nΓια την αποψινή αναμέτρηση κόντρα στον Παναθηναϊκό ο Μάρκο Σίλβα επέλεξε για τη βασική του 11άδα τους: Ρομπέρτο, Σαλίνο, Μποτία, Ντα Κόστα, Μασουακού, Καμπιάσο, Μιλιβόγεβιτς, Τσόρι, Φορτούνης, Φουστέρ και Ιντέγε.\nΤην 24η νίκη της σε 26 αγώνες στην VTB League πέτυχε η ΤΣΣΚΑ Μόσχας, η οποία επιβλήθηκε με 96-81 της Ενισέι.\nΗ ρώσικη ομάδα μπορεί να παρατάχθηκε χωρίς τους Τεόντοσιτς, Ντε Κολό και Χάινς αλλά και χωρίς τους τραυματίες Χριάπα και Νίκολς, όμως, δεν αντιμετώπισε κανένα απολύτως πρόβλημα και κέρδισε δια περιπάτου την αντίπαλό της.\nΜεγάλο παιχνίδι για την αντίπαλο του Ολυμπιακού στο Top-16 της Euroleague έκανε ο Τζόελ Φρίλαντ με 26 πόντους και 6 ριμπάουντ, ενώ με διψήφιο αριθμό πόντων ολοκλήρωσαν την αναμέτρηση και οι Χίγκινς (18π.), Άαρον Τζάκσον (13π.), Φριτζόν (12π.) και Κορόμπκοφ.\nΑπό τους ηττημένους ξεχώρισε ο Ντελρόι Τζέιμς με 23 πόντους και ο Τόνι Τέιλορ με 20 πόντους.\nΤα δεκάλεπτα: 22-23, 40-50, 58-71, 81-96\nΠώς και πώς περιμένει το παιχνίδι με τον Παναθηναϊκό ο Φελίπε Πάρντο. Ο Κολομβιανός μεσοεπιθετικός του Ολυμπιακού ανυπομονεί για τον αποψινό αγώνα και το δείχνει με κάθε ευκαιρία.\n«Μέρα αγώνα. Ντέρμπι. Πάμε, Ολυμπιακέ», έγραψε ο Πάρντο στον προσωπικό του λογαριασμό στο Facebook.\nΟ Κολομβιανός εξτρέμ ξεπέρασε τον τραυματισμό του και είναι έτοιμος να επιστρέψει με πειστική εμφάνιση απόψε κόντρα στους "πράσινους".\nΔείτε τι «ανέβασε» ο Πάρντο:\nΉττα-σοκ από την Σεβίλη με 100-92 γνώρισε η Λαμποράλ Κούτσα που πλέον κατρακύλησε στην 4η θέση της βαθμολογίας!\nΗ ομάδα του Περάσοβιτς παρουσιάστηκε έδειξε κουρασμένη και έτσι η Σεβίλη έκανε την μεγάλη έκπληξη.\nΠρώτος σκόρερ για τους νικητές ο Μπάλβιν με 24 πόντους, ενώ από την Λαμποράλ ο Χάνγκα με 19. Ο Μπουρούσης έμεινε στους 10 πόντους.\nΣτους λόγους που Ολυμπιακός και Παναθηναϊκός πρέπει να αναζητήσουν σήμερα τη νίκη εμβάθυνε ο Νίκος Βαμβακούλας μιλώντας στον Σπορ Fm 94,6.\nΈχοντας «φάει» τα ντέρμπι με το... κουτάλι ο Νίκος Βαμβακούλας μίλησε για τη ψυχολογία των παικτών των δύο ομάδων πριν από ένα τόσο μεγάλο παιχνίδι σαν και το σημερινό στο Καραϊσκάκη.\n«Είναι δύο ομάδες που παίζουν για τη φανέλα, την ιστορία. Υπάρχει ένα παραμύθι που λένε πολλοί. Πως παίζουν πολλοί ξένοι στις ομάδες. Το ότι παίζουνε πολλοί ξένοι και δεν καταλαβαίνουν το ντέρμπι. Στην Αγγλία και σε άλλες χώρες δεν καταλαβαίνουν; Ξέρουν και φυσικά ξέρουν τι σημαίνει ένα τέτοιο ντέρμπι», τόνισε αρχικά και συνέχισε:\n«Πριν μπεις στον αγωνιστικό χώρο για μια εβδομάδα έχει άγχος και πίεση. Όποιος πει ότι δεν έχει λέει ψέματα. Όταν παίζεις στο γήπεδο σου έχεις και ψυχολογία με τον κόσμο. Εμένα μου άρεσε η βαβούρα που με έβριζε ο κόσμος. Μου άρεσαν τα εκτός έδρας. Με την καλή έννοια αλλά η μαγκιά ενός παίκτη φαίνεται στα εκτός έδρας. Βλέπω τον Τζαβέλα στην Τούμπα κάνει τον καμπόσο. Εκτός έδρας...».\nΟ παλιός άσος ο οποίος έχει φορέσει τη φανέλα και των δύο ομάδων στάθηκε –από την πλευρά του Ολυμπιακού- στην «υποχρέωση» των παικτών του να ευχαριστήσει σήμερα τον κόσμο του.\n«Εγώ πράγματι είμαι στεναχωρημένος με αυτά που βλέπω. Δεν είναι δυνατόν ο Ολυμπιακός να έχει 2-3 φορές το μπάτζετ επάνω από τις άλλες ομάδες και να μην βλέπω τους παίκτες του να παίζουν για τον κόσμο. Γενικά σε όλες τις ομάδες έχει πάψει το παιχνίδι να είναι διασκέδαση.\nΟ Ολυμπιακός πρέπει σήμερα να ευχαριστήσει τον κόσμο. Γιατί τον έχει πληρώσει. Δεν μπορεί η ομάδα αυτή του Ολυμπιακού να αποκλείεται από την Άντερλεχτ και ο κόσμος είναι πληγωμένος. Ο κόσμος ξέρει να εκτιμά. Και ο Παναθηναϊκός έχει κίνητρο. Το γόητρο. Δεν πρέπει να απομακρυνθεί από τις άλλες ομάδες στα πλέι-οφ. Έχει την ιστορία του», ανέφερε.\nΤέλος απαντώντας σε ποια ντέρμπι που δεν έπαιξε θα ήθελε να έχει αγωνιστεί ανέφερε:\n«Ένα με τον Ολυμπιακό που νικήσαμε 1-0 στη Λεωφόρο και ένα άλλο με τον Παναθηναϊκό που κερδίσαμε 4-0».\nΣτις υπηρεσίες του Ντι Τζέι Στρόμπερι μπορεί να υπολογίζει ο Γιάννης Σφαιρόπουλος για την αναμέτρηση με την ΑΕΚ που αρχίζει σε λίγο στο ΟΑΚΑ (17:00).\nΟ Αμερικανός φόργουορντ είχε ενοχλήσεις στον αχίλλειο τένοντα και έχασε τον αγώνα με την Μπάμπεργκ, αλλά τελικά κρίθηκε ετοιμοπόλεμος και μπήκε στη δωδεκάδα για την σημερινή αναμέτρηση της Basket League.\nΣε ραδιοφωνικό σταθμό φιλοξενήθηκε ο Ντουντού.\nΟ πρώην παίκτης του Ολυμπιακού, που πήρε κι αυτός τίτλους με την ομάδα, αναφέρθηκε στο γεγονός πως ο Θρύλος είναι πάντα φαβορί επί του ΠΑΟ, λόγω των παικτών που έχει, αλλά και της ποιότητάς τους. Ο Βραζιλιάνος μίλησε από εκεί και πέρα για το πώς έζησε ο ίδιος αυτά τα ντέρμπι, προσθέτοντας πως και ο κόσμος «παίζει» στην ουσία κι αυτός.\n«Για μένα είναι από τα μεγαλύτερα ντέρμπι του κόσμου. Θυμάμαι με μεγάλη χαρά αυτά τα ντέρμπι τόσο στο Καραϊσκάκης όσο και στο Ολυμπιακό Στάδιο. Είναι μεγάλα ματς, για τους ίδιους τους ποδοσφαιριστές. Ο Ολυμπιακός έχει πάντα το αβαντάζ, λόγω της ποιότητας που έχει, λόγω των παικτών που έχει και φυσικά λόγω της έδρας. Τόσο ως πρώην ποδοσφαιριστής του Ολυμπιακού, όσο και ως οπαδός της ομάδας χαίρομαι όταν μαθαίνω ότι νικάει και θυμάμαι αυτή την ατμόσφαιρα στο Καραϊσκάκης.\nΘα μιλήσω για εμένα, πώς το έζησα εγώ. Σίγουρα υπάρχει άγχος, προσμονή κι αυτή είναι μεγαλύτερη από τα άλλα ματς. Πριν από το ματς μπορεί να σκέφτεσαι πολλά πράγματα, αλλά μόλις αρχίσει δεν σκέφτεσαι τίποτα. Όλες οι σκέψεις που έκανες το προηγούμενο βράδυ δεν υπάρχουν. Υπάρχει ισορροπία συναισθημάτων και προσπαθείς να κάνεις το καλύτερο. Πρώτα είναι η τακτική, αλλά υπάρχει και το συναίσθημα. Κάθε ποδοσφαιριστής ζει το ματς με το δικό του ρυθμό.\nΗ πιο ισορροπημένη ομάδα είναι αυτή που θα πάρει τη νίκη. Μετά είναι το συναίσθημα, το πάθος. Συνηθίζουμε να λέμε ότι το ντέρμπι είναι διαφορετικό και για τον Παναθηναϊκό και για τον Ολυμπιακό. Είναι ένα ντέρμπι διαφορετικό, είναι ένα ντέρμπι παγκόσμιο. Πιστεύω ναι, το Καραϊσκάκης παίζει το δικό του ρόλο. Ο κόσμος ωθεί την ομάδα προς τη νίκη. Διαφορετική ατμόσφαιρα και διαφορετικό κίνητρο. Η πίεση που ασκεί ο κόσμος του Ολυμπιακού είναι μοναδική.\nΗ πιο δυνατή ανάμνηση είναι όταν πανηγυρίζαμε με τον κόσμο τα γκολ. Γινόμασταν ένα, νιώθαμε το ίδιο πάθος. Μοναδικό συναίσθημα. Οι Έλληνες οπαδοί είναι ακόμη πιο φανατικοί κι από τους Βραζιλιάνους. Όλοι εδώ στη Βραζιλίας γνωρίζουν για το ντέρμπι του Ολυμπιακού με τον Παναθηναϊκό. Το θεωρούν ένα από τα μεγαλύτερα ντέρμπι της Ευρώπης. Η πίεση που υπάρχει εκεί, δεν συγκρίνεται με εδώ», ήταν τα λόγια του.\nΣ' αγώνα της 22ης ημέρας του Πρωταθλήματος Super League K-17 που διεξήχθη στο Ρέντη το πρωί της Κυριακής ο Ολυμπιακός επικράτησε με 3-0 του Πλατανιά και επέστρεψε στην κορυφή του βαθμολογικού πίνακα.\nΗ ομάδα μας έπαιξε καλό ποδόσφαιρο κατά διαστήματα και πραγματοποίησε ένα ακόμη βήμα για την πρόκριση της στο Final-4 της διοργάνωσης. Οι Έφηβοι έχουν ακόμη 6 αγώνες για να ολοκληρώσουν τις υποχρεώσεις τους στην κανονική περίοδο και είναι στο +2 από τον Ατρόμητο Αθηνών ο οποίος έχει και έναν αγώνα περισσότερο.\nΟ Ολυμπιακός προηγήθηκε 1-0 στο 25' όταν μετά από κόρνερ του Ξενιτίδη ο Γιανναράκης πιάνει δυνατό σουτ στην κίνηση μέσα στην περιοχή και στέλνει την μπάλα στα δίχτυα. Το 2-0 σημειώθηκε με δυνατό σουτ του Νεοφυτίδη έξω από την περιοχή ενώ το 3-0 προήθλε από σουτ του Τσιριγώτη στο 48'.\nΟι γηπεδούχοι έχασαν και άλλες ευκαιρίες για να πετύχουν γκολ με σημαντικότερες εκείνες του Τσιριγώτη (19') και του Βοϊλη (65').\nΤην επόμενη αγωνιστική ο Ολυμπιακός παίζει εκτός έδρας με την ΑΕΚ ενώ στη συνέχεια θα δώσει το παρών στο φημισμένο τουρνουά του Άγιαξ στην Ολλανδία όπου θ' αντιμετωπίσει μεταξύ άλλων την Μπαρτσελόνα.\nΟ τεχνικός του Ολυμπιακού Δημήτρης Μαυρογενίδης σημείωσε μετά από τον αγώνα: "Διαχειριστήκαμε σωστά τον αγώνα και επιστρέψαμε στις νίκες. Είδαμε και καλά στοιχεία αλλά και προβλήματα στο παιχνίδι μας και θα τα δουλέψουμε στις προπονήσεις. Ο στόχος μας είναι να είμαστε κάθε ημέρα καλύτεροι μέσα από τις προπονήσεις. Σίγουρα οι νίκες και οι καλές εμφανίσεις βοηθούν την ομάδα ψυχολογικά αλλά μας ενδιαφέρει πάνω απ' όλα η εξέλιξη. Όταν είσαι στον Ολυμπιακό πρέπει να κερδίζεις και να είσαι στην κορυφή αλλά ταυτόχρονα εμείς στην Ακαδημία θέλουμε τα παιδιά να είναι καλύτερα από παιχνίδι σε παιχνίδι".\nΟΛΥΜΠΙΑΚΟΣ: Καράδαης, Αμπάρα (73' Ορφανίδης), Μανωλάκης, Γιανναράκης (58' Παπαδογιωργάκης), Αγιώτης, Νεοφυτίδης, Αγγελόπουλος, Κωστανάσιος (61' Χατζηιωαννίδης), Καμπετσής, Ξενιτίδης (69' Βαλοτάσιος), Τσιριγώτης (63' Βοϊλης).\nΠΛΑΤΑΝΙΑΣ:Λαδάς, Κωνσταντινίδης, Λέκα, Σηφακάκης, Αμαραντίδης Α (67' Κομισόπουλος), Μαθιουδάκης, Βασιλάκης, Γιαννακίδης (77' Αναστασόπουλος), Μερόλι (80' Γιακουμάκης), Καλλιτσουνάκης (61' Αμαραντίδης Γ), Κατσαρός (46' Αργυρουδάκης).\nΈνας αγώνας μια ιστορία, μία αναμέτρηση που διαχρονικά έχει γράψει την δική του ιστορία στο Ελληνικό ποδόσφαιρο. Από το 1931 που έγινε ο πρώτος αγώνας έως και την αγωνιστική περίοδο 2014-2015, το olympiacos.org σας παρουσιάζει την ιστορία όλων των αγώνων στους οποίους ο Ολυμπιακός υποδέχθηκε τον Παναθηναϊκό, καθώς και τις συνθέσεις με τις οποίες αγωνίστηκε η ομάδα μας σε αυτά:


Συναυλία στη μνήμη του Παύλου Φύσσα – Clevernews\nΣυναυλία στη μνήμη του Παύλου Φύσσα\nΜε κεντρικό σύνθημα «Όχι στην εξαθλίωση, Όχι στις απολύσεις, Όχι στο ρατσισμό» πραγματοποιείται απόψε στα Προπύλαια συναυλία αφιερωμένη στη μνήμη του Παύλου Φύσσα. Την εκδήλωση διοργανώνουν οι σύλλογοι εργαζομένων και φοιτητών του Εθνικού Καποδιστριακού Πανεπιστημίου και του Εθνικού Μετσόβιου Πολυτεχνείου.\nΟι εργαζόμενοι, που συνεχίζουν για πέμπτη εβδομάδα τις κινητοποιήσεις τους, σε ανακοίνωσή τους καλούν, μεταξύ άλλων, τους εργαζόμενους και τη νεολαία να βρεθούν μαζί στο δρόμο του αγώνα ενάντια στην κυβέρνηση, τη μνημονιακή πολιτική και τον ρατσισμό.\nΚαθαρή η Θηβών από εκρηκτικές ύλες!


Ελεύθερη Έρευνα – www.freeinquiry.gr – ΔΙΚΟΠΟ ΜΑΧΑΙΡΙ ΤΟΥ ΠΟΘΟΥ\nΣτις 10 το πρωί, στις 10 Μαΐου 1914, μια σουφραζέτα, η Μέρι Ρίτσαρντσον, μπήκε στην Εθνική Πινακοθήκη του Λονδίνου. Είχε έναν μπαλτά κρυμμένο στα ρούχα της. Τριγυρνούσε στο μουσείο για ενενήντα λεπτά περιμένοντας για κάποιο κενό στην ασφάλεια, ώσπου πήγε στο πιο πρόσφατο απόκτημα του μουσείου, την «Αφροδίτη στον καθρέφτη» του Βελάσκεθ.\nΗ Πινακοθήκη είχε μαζέψει το μεγάλο ποσό των 45.000 λιρών για να διασώσει τον πίνακα και κόσμος απ' όλη τη χώρα ερχόταν για να τον δει. Αλλά η σουφραζέτα έβγαλε το όπλο που έκρυβε στο μανίκι της κι άρχισε να ξεσκίζει μανιωδώς τον πίνακα. ΄\n«Προσπάθησα να καταστρέψω την εικόνα της πιο όμορφης γυναίκας στην ιστορία της μυθολογίας», είπε. «Δεν άντεχα τον τρόπο που οι άντρες την κοιτούσαν όλη την ημέρα». Και μπορείτε να καταλάβετε το γιατί. Ο προηγούμενος ιδιοκτήτης του πίνακα, τον αποκαλούσε: «Μια ωραία εικόνα των οπισθίων της Αφροδίτης».\nΟι γυναίκες δεν είχαν υπόσταση σαν άτομα, ήταν μόνο μηχανές αναπαραγωγής.\nΟπότε η Αφροδίτη του πίνακα που επιτέθηκε η σουφραζέτα, αποτελούσε για εκείνη,\nπροσωποποίηση της καταπίεσης των γυναικών της αγγλικής κοινωνίας των αρχών του 20ού αιώνα.\nD. Velazquez: «Η Αφροδίτη μπροστά στον καθρέφτη» (17ος αι., Λονδίνο, Εθνική Πινακοθήκη).\nΟ πίνακας έχει πλέον αποκατασταθεί.\nΗ Αφροδίτη είναι η θεότητα, που οδήγησε έλληνες ήρωες στο θάνατο. Σε αυτήν έκαναν θυσίες οι ρωμαίοι στρατηγοί πριν από τη μάχη. Ενώ οι άλλοι παλιοί θεοί ίσως ξεχνιούνται εύκολα, η Αφροδίτη είναι μια θεά, που όλοι νομίζουμε πως γνωρίζουμε. Τη θυμόμαστε για την ομορφιά της, για το τόξο του Έρωτα και για λέξεις, όπως «αφροδισιακό» και «αφροδίσιο».\nΣε αυτό το άρθρο θα διαλύσουμε αυτή την ψευδαίσθηση. Θα δούμε τη θεά, όπως την έβλεπαν οι αρχαίοι. Η Αφροδίτη ήταν ένα πνεύμα δημιουργίας, αλλά και καταστροφής. Ήταν η δύναμη που έβλεπαν στον πόθο και τις ορμές. Η ιστορία της, έχει περισσότερα να μας προσφέρει από τις όμορφες καμπύλες της.\nΑν ποθείς κάποιον βίαια πολύ, σεξουαλικά, αυτό είναι πιθανό να προκαλέσει συγκρούσεις.\nΙστάρ, Αστάρτη, Ινάνα, Αφροδίτη, Venus\nΜε το που έδεσε το καράβι-κοχύλι στην Κύπρο, δεν την είδαν τι κουκλάρα είναι, γιατί απλά δεν ήταν. Μετά, που έγινε κουκλάρα, της έφιαξαν αγαλματίδια. Έχουν βρεθεί περίπου διακόσια μέχρι στιγμής στην νότια πλευρά του νησιού (βλ. φωτογραφία κάτω αριστερά).\nΒέβαια, τα αγαλματίδια αυτά την αδικούν κάπως, μα είναι φυσικό, γιατί όπως ανακάλυψαν σε παλιά αρχεία σχολείων της εποχής στην Κύπρο οι ρεπόρτερς της «Ελεύθερης Έρευνας», όλοι οι καλλιτέχνες, στο μάθημα των Καλλιτεχνικών είχαν βαθμό κάτω από την βάση.\nΥπάρχουν κάποιοι, που διακρίνουν πόσο σεξουαλικά είναι τα αγάλματα αυτά. Βλέπουν αιδοίο στο κέντρο και φαλλικό σχήμα στο κεφάλι. Μπορεί να έχουν δίκιο. Εγώ βλέπω μια κούκλα, που θα μπορούσε να την κάνει ένα παιδί έξι ετών (βλ. φωτογραφία δεξιά).\nΟ σταυρός στον λαιμό δεν έχει σχέση με αυτό που νομίζετε (βλ. εικόνα κάτω δεξιά). Όπως φαίνεται στην πάνω μεριά του, έχει έναν κύκλο κι αυτό είναι αιγυπτιακό σύμβολο, οπότε διαπιστώνουμε το πόσο οι κοινωνίες επηρέαζαν η μία την άλλη.\n(Διαβάστε στην «Ελεύθερη Έρευνα»: Όλοι σχεδόν οι αρχαίοι ελληνικοί θεοί ήρθαν από την Αίγυπτο).\nΣτα νότια της Κύπρου έχουν βρεθεί περίπου διακόσια τέτοια ειδώλια.\nΔεν γνωρίζουμε πού ακριβώς τα χρησιμοποιούσαν. Μάλλον ήταν μια ενσάρκωση\nτου πνεύματος της γονιμότητας, του οποίου οι προϊστορικοί πληθυσμοί ήθελαν την εύνοια.\nΕιδώλιο της γονιμότητας από την Κύπρο, που φέρει στο λαιμό το άνκχ,\nσύμβολο της αιγυπτιακής θεάς Άθωρ, προστάτιδας των γυναικών και του καλλωπισμού,\nτην οποία οι αρχαίοι έλληνες ταύτιζαν με την Αφροδίτη.\nΣύμβολο της γονιμότητας; Ίσως. Η Κύπρος διεκδικεί την γέννηση της Αφροδίτης, αλλά σε λιγότερο από 160 χιλιόμετρα απόστασης, υπήρξαν άλλοι πολιτισμοί που άνθισαν και δημιούργησαν πολιτισμό πολύ νωρίτερα. (Διαβάστε στην «Ελεύθερη Έρευνα»: Στάλες του ποταμού Πολιτισμός). Εκεί, οργανώθηκαν για πρώτη φορά ανθρώπινες κοινωνίες. Φτιάχτηκαν πόλεις και, εννοείται, θρησκείες. Στην περιοχή από το σημερινό Ιράκ ως τις ανατολικές ακτές της Μεσογείου.\nΜην νομίζετε ότι η Μέση Ανατολή έχει γεννήσει μόνο τις αβρααμικές θρησκείες που παίζουν σήμερα στον πλανήτη. Ουχί. Ό,τι θέλετε από θρησκεία, εκεί το πρωτοσκέφτηκαν.\nΣκάψε-σκάψε, οι αρχαιολόγοι έχουν βρει το πλέον παλιό αγαλματίδιο ηλικίας 5.000 Μαΐων. Όπως μας είπε μια φίλη μας αρχαιολόγος, η οποία δεν μας γνωρίζει, οπότε και παραμένει φίλη μας, η γη της Μέσης Ανατολής γέννησε ένα μαχητικό πλάσμα.\nΣτην περιοχή, η οποία αποτέλεσε πηγή μεγάλου μέρους του μελλοντικού ελληνορωμαϊκού πολιτισμού, από το σημερινό Ιράκ έως τις ανατολικές ακτές της Μεσογείου, γεννήθηκε η Ιστάρ, Αστάρτη ή Ινάνα. Αργότερα την είπαν Αφροδίτη και Venus.\nΗ Ιστάρ ήταν η θεά της σεξουαλικής αγάπης. Λατρεύτηκε σε όλη την Μέση Ανατολή με πολλά ονόματα. Η παρουσία της εκεί, σε αντίθεση με την Κύπρο, καταγράφτηκε από τους σουμέριους, τους βαβυλώνιους και τους ακκάδες.\nΗ πρώτη αυτή Αφροδίτη είχε έναν εραστή, ο οποίος απεβίωσε με τραγικό τρόπο και η θεά ήταν τόσο λυπημένη, που της επιτράπηκε να τον ανασταίνει για τρεις μήνες κάθε χρόνο. Την ίδια ακριβώς ιστορία έλεγαν και οι έλληνες αιώνες μετά. Μην ξεχνάμε τον Άδωνι, ε;\nΗ Αστάρτη λοιπόν (ή η Ινάνα ή η Ιστάρ, όπως σας βολεύει) δεν ήταν καμιά θεά, που την ένοιαζε μόνο να καλοπερνά στο κρεβάτι της. Ήταν πολεμίστρια. Συχνά εικονιζόταν με στρατιωτικές ενδυμασίες. Οι αρχαιολόγοι λένε ότι η Αστάρτη μεταφέρθηκε στην Κύπρο με εμπορικά πλοία, μα επειδή ως ιστορία δεν είναι και πολύ κομψή, την έβαλαν πάνω σε ένα κοχύλι για βάρκα.\nΑφού λοιπόν στην Κύπρο ένωσαν την δική τους θεότητα με την Αστάρτη, την έβαλαν σε αυστηρή δίαιτα, γιατί η κυπριακή έκδοση παραήταν χοντρούλα και την έκαναν κορμάρα. Από μούρη δεν έλεγε και πολλά (βλ. εικόνες δεξιά και αριστερά).\nΤον 12ο αιώνα π.Χ., έλληνες από την ηπειρωτική χώρα έφτασαν στην Κύπρο κι άρχισε η ανταλλαγή προϊόντων και ιδεών. Τους άρεσε σαν θεότητα, αλλά από μούρη όπως είπαμε, άστα να πάνε. Την πήγαν στους καλύτερους πλαστικούς της εποχής και με μερικές επεμβασούλες την έκαναν πολύ καλή. Θεά του έρωτα και να μην βλέπεται, λέει; Δεν λέει! Οι επεμβάσεις έλαβαν χώρα στην Πάφο.\nΚατόπιν, της έμαθαν να φέρεται. «Τέρμα οι αγριάδες. Από εδώ και μπρος επροσωπείς την ομορφιά, την αγάπη, τον έρωτα και την φροντίδα». Της έφιαξαν και τον απαραίτητο ναό για το κονόμι, και να λοιπόν, μια θεά του έρωτα, η οποία δεν μπορούσε παρά να γίνει μεγάλη επιτυχία έως σήμερα.\nΑπ' τον αφρό της θάλασσας\nΤο παραμύθι όπως το ξέρουμε το σκέφτηκαν οι έλληνες κι αρχίζει ως εξής:\nΘάλασσα της Μεσογείου, άρα το χρώμα μπλέ. Κοιτάς για αιώνες και το μόνο που βλέπεις να βγαίνει από εκεί είναι ψάρια, εκ των οποίων σχεδόν όλα βρώσιμα. Μια φορά, έτσι από ιδιοτροπία, βγήκε μια γυναίκα (γυμνή). Όχι όποια-όποια. Γυναικάρα. Μαλλί μακρύ, μάτια να αστράφτουν, δέρμα κατάλευκο και άλλα τέτοια. Σκάσανε από την ζούλια τους οι υπόλοιπες, θεές-θνητές όλες, διότι είχαν και την επίγνωση της δευτεράτζας.\nΗ γέννηση της Αφροδίτης (S. Botticelli, 15ος αι.).\nΜιας λοιπόν και αναδύθηκε εκ του αφρού της θαλάσσης, ονομάστηκε Αφροδίτη και δεν γνωρίζουμε από ποιον.\nΗ συμπεριφορά της στο σχολείο ήταν κοσμία. Οι γονείς της (οι κ.κ. Δεξιός και Αριστερός Όρχις του μπαμπά, δηλαδή) βάλανε λυτούς και δεμένους ως μέσον να πάρει διαγωγήν κοσμιοτάτην, αλλά …ήταν πολύ όμορφη και αχαλίνωτα ερωτιάρα. Δεν φταίει όμως αυτή, φταίει ο μπαμπάς!\nΗ γυναίκα του μπαμπά της –και όχι μαμά της–, η Γαία, ήταν για αιώνες φυλακισμένη στην αγκαλιά του άντρα της και πατέρα της περί ου ο λόγος, του Ουρανού. Αχαλίνωτα ερωτιάρης κι αυτός, την είχε ακούσει με την Γαία και δεν την αποχωρίστηκε ούτε στιγμή από την αυγή του κόσμου. Αυτή όμως, άλλος χαρακτήρας, ο οποίος δεν έβλεπε τα πράγματα από την ίδια οπτική (γωνία), ήρθε και μπάφιασε. Άσε που ο Ουρανός πρόγκαε και τα παιδιά τους. Ε, κάποια ημέρα η Γαία θύμωσε πολύ κι έμπηξε τις φωνές στα παιδιά της: «Τι θα γίνει με δαύτον; Βγάλτε τον από την μέση! Σκοτώστε τον, κάντε ό,τι θέλετε τέλος πάντων». Άλλους έβαζε η Γαία να καθαρίσουν για πάρτη της. Καλή κατινίτσα κι αυτή.\nΤα παιδιά από την άλλη πλευρά δεν ήταν τίποτε χαζοβιόλικα και δεν ήθελαν να τα βάλουν με τον πατέρα τους. Ο γέρος κρατιόταν καλά. Μόνο ένα, το πιο μικρό από όλα, της βγήκε λίγο ζαβό: «Εγώ, μαμά», είπε ο Κρόνος. Αυτή του έδωσε ένα δρεπάνι από πυρόλιθο δια την εκτέλεσιν του σχεδίου, έτσι όπως το είχε συλλάβει ο νους της μαμάς του και μια νύχτα που πήγε ο Ουρανός να βρει την συμβία του, να της εξηγήσει περί βερίκοκου και άλλων φρούτων με ή χωρίς κουκούτσι, κρυμμένος ο μικρός, πετάχτηκε και του έκοψε τα … Ναι, μάλιστα. Αυτά! Και τα δύο! Κατόπιν, τα πέταξε στην θάλασσα – λογικό, να τα κρατήσει, τι να τα κάνει;\nΟ ευνουχισμός του Ουρανού από τον Κρόνο. (G. Vasari, C. Gherardi, 16ος αι.).\nΟ αφρός όμως της θάλασσας (θηλυκού γένους, αλλιώς το σεναριάκι δεν θα έπαιζε καθόλου) βρήκε να τα κάνει κάτι, διότι από αυτά και αίμα έτρεχε και σπέρμα. «Ας κάνω ένα παιδάκι». Να την λοιπόν η Αφροδίτη, να χρωστά την ύπαρξή της σε έναν ερωτιάρη πατέρα, μία κάκιστη σύζυγο, έναν βλαμμένο μαμάκια αδελφό κι έναν αφρό της θάλασσας, που έτυχε να περνάει από εκεί. Βγήκε όμως κούκλα!\nΟι άνθρωποι, μιας και δημιούργησαν τέτοιο χαβαλέ για να περιγράψουν την γέννησή της, είπαν να την κάνουν θεά, σύμβολο της ερωτικής έλξης και της αληθινής αγάπης. Σιγά-σιγά της έδωσαν κι άλλες αρμοδιότητες. Ήταν η θεά, η οποία ωθούσε τους ανθρώπους να παντρευτούν ή παντρεμένους και παντρεμένες να το ρίξουν στα αλατοπίπερα και τις περιπετειούλες. Αυτή φαίνεται να ευθύνεται για την λαγνεία και την ερωτική υπερβολή των θνητών.\nΓεννήθηκε λοιπόν η μικρά και έκανε την πρώτη της επίσημη εμφάνιση στον αφρό της θάλασσας. Από εκεί περνούσε ο Ζέφυρος (θεός του δυτικού ανέμου, που σήμερα το καλλιτεχνικό του όνομα είναι Πουνέντες). Ο δυτικός άνεμος είναι, ακόμη και σήμερα, γνωστό μουρλοκομείο κι όταν αποφασίσει να φυσήξει, τα κάνει όλα μαντάρα. Δυνατός και απρόβλεπτος. Οι καπετάνιοι το γνωρίζουν. Είδε την κοπέλα και πήρε την πρωτοβουλία να την απιθώσει σε ένα κοχύλι και να την πάει άτα. Πιάστηκαν όμως και τα χέρια του και τα νεφρά του από το κουβάλημα και την άφησε στην ακτή της Πάφου.\nΕκεί την εμπιστεύτηκε στις Ώρες (τα έχουμε πει για αυτές, βλ. Ερωτευμένος Δίας) για να την διαπαιδαγωγήσουν. Δεν υπήρχαν και πολλά μαθήματα εκείνη την εποχή και οι Ώρες την δίδαξαν τη γοητεία και την κομψότητα. Έδωσε εξετάσεις και πέρασε. Για πτυχίο της έδωσαν μια όμορφη χρυσή ζώνη, καθόλου μα καθόλου άκακη. Αυτή η ζώνη, μαγικού τύπου, έκανε ακαταμάχητο όποιον την φορούσε. Ήταν που ήταν όμορφη, είχε και τη ζώνη … άστα να πάνε.\nΟ γάμος της με τον ασχημόθεο\nΗ Αφροδίτη είναι πλέον έτοιμη για νέες περιπέτειες, κυρίως των άλλων. Είχε έλθει η ώρα να κάνει την επίσημη πρώτη της εμφάνιση στους θεούς, η οποία και στέφθηκε με πλήρη επιτυχία, αφού όλοι οι θεοί την ανακήρυξαν ομόφωνα θεά της ομορφιάς και του έρωτα.\nΟ Δίας, μικρανηψιός της (μην ψαχνόμαστε τώρα για λογική εξήγηση περί του γενεαλογικού δέντρου, μυθολογία κάνουμε), την έκοψε τι κουμάσι ήταν και είπε, αρκετά κομψά ομολογουμένως, ότι μία εξαίσια καλλονή χρειάζεται έναν σύζυγο. Της τον είχε διαλέξει κι όλας. Τον πλέον απίθανο ως υποψήφιο. Τον γιόκα του, Ήφαιστο. Λίγο μπέρδεμα αυτό με τις συγγένειες ε; Μην τα λέμε για αυτόν από εμφάνιση τα ξέρετε, άσ΄ τα να πάνε. Μυαλό ξουράφι όμως, μόνο στις εφευρέσεις. Στην επιλογή συμβίας, μπούφος. Επέλεξε με τον γνωστό τρόπο επιλογής: «ωραίος κ@λος!».\nΗ ανάπτυξη της ρεαλιστικής γλυπτικής πρόσφερε ανθρώπινες μορφές που μπορούσε να ποθεί κάποιος. Τον 4ο αι. π.Χ., ο Πραξιτέλης έφτιαξε τη θρυλική Αφροδίτη της Κνίδου.\nΓια την κατασκευή του αγάλματος είχε χρησιμοποιήσει ως μοντέλα δύο εταίρες, που ήταν και ερωμένες του, τη Φρύνη για το σώμα και την Κρατίνη για το κεφάλι.\nΤο άγαλμα παρίστανε την Αφροδίτη γυμνή λίγο μετά το λουτρό της. Για να του δώσει πιο ανθρώπινες διαστάσεις, ζήτησε από τον ζωγράφο Νικία να το χρωματίσει.\nΤο πρωτότυπο έχει χαθεί, αλλά ήταν το πρώτο ολόσωμο γυμνό γυναικείο μαρμάρινο γλυπτό στην ελληνική Ιστορία. Ήταν τόσο ερωτικό, που έγινε εμβληματικό κι αντιγράφηκε στην εποχή του,\nαλλά κι αιώνες αργότερα. Το πρωτότυπο λέγεται πως προσέλκυσε πολλούς προσκυνητές, αλλά και άτομα με άλλες προθέσεις. Σύμφωνα με την παράδοση, ένας νεαρός μπήκε κρυφά\nένα βράδυ στο ιερό κι ήρθε σε συνουσία με το άγαλμα σκορπώντας το πάθος του στους μηρούς της μαρμάρινης Αφροδίτης.\nΣτη φωτογραφία εικονίζεται το πίσω μέρος ρωμαϊκού αντίγραφου του αγάλματος της Αφροδίτης της Κνίδου.\nΗ Αφροδίτη πάλι, τον είδε, μα δεν είπε «όχι», ίσα-ίσα είπε ότι τον αγαπά ειλικρινά. Για να αποδείξει την αλήθεια των λόγων της, του έκανε τέσσερα παιδιά εκ των οποίων, κανένα δικό του. (Αντέρωτα και Ίμερο με τον Άρη, Ερμαφρόδιτο και Τύχη με τον Ερμή).\nΤην επομένη του γάμου της, ως μια κανονική πλέον κυρία η οποία σέβεται τον εαυτό της, επέλεξε τον εραστή της. Πολεμοχαρής, ανακατωσούρας, χαβαλές μα μια χαρά παλικάρι από εμφάνιση, ψηλός, όμορφος, αθλητικός και τα ρέστα. Άρης το όνομά του. Θεός το επάγγελμα, καλή θέση και μια χαρά μισθός. Ειδικότητα: Θεός πολέμου.\nΚαι ο Ήφαιστος είχε τα ίδια προτερήματα, αλλά μόνο όσον αφορά την επαγγελματική θέση. Στα υπόλοιπα, δράμα. Ο Ήφαιστος είχε κι ένα άλλο ελάττωμα: Δούλευε νύχτες. Δεν τα κάνουν αυτά, ρε αγόρι! Το κρεβάτι του ζεύγους δεν έμενε άδειο. Ο Ήφαιστος δούλευε όλη την νύχτα στο σιδηρουργείο και του πονούσαν τα χέρια, ενώ ο Άρης δούλευε όλη την νύχτα στο κρεβάτι του Ήφαιστου και τον πονούσαν τα νεφρά! Πριν την αυγή, την έκανε.\nΠαραπήραν θάρρος όμως και κάποια ημέρα έμειναν μαζί ως την αυγή. Έσκασε μύτη ο θεός Ήλιος, πορτοκαλής στην αρχή, κατόπιν κίτρινος και τους είδε. Παρέμεινε κίτρινος από τα νεύρα του, διότι έκανε κι εκείνος κέφι την Αφροδίτη κι αυτή πήγε με άλλον (όόόχι, δεν ζήλευε τον σύζυγο, τον εραστή της ζήλεψε)! Αφού λοιπόν δεν ήταν αυτός ο τυχερός, έτρεξε και τα είπε όλα στον Ήφαιστο, ο ρουφιανάκος. Μια ιδιότητα που φέρει ακόμη και σήμερα.\nΟ Ήφαιστος δεν ήταν τόσο μπούφος όσο αρχικά φαινόταν κι ένιωσε οργή και ντροπή. Έφτιαξε ένα τόσο φίνο δίχτυ –από μπρούτζο– που ήταν αόρατο. Μια μέρα που η Αφροδίτη «είχε πάει κομμωτήριο και μετά για καφέ με κάτι φίλες της», ο Ήφαιστος στερέωσε το δίχτυ στο κρεβάτι τους. Ανακοίνωσε κατόπιν σε ολόκληρο τον Όλυμπο ότι θα λείψει για δουλειές, δεν είπε πού, και η Αφροδίτη, εννοείται, δεν θέλησε να τον συνοδεύσει. Φεύγοντας, εκείνη τον φίλησε τρυφερά, τον είδε να χάνεται ,αλλά δεν τον είδε που γύρισε και κρύφτηκε.\nΕκείνο το βράδυ τους αιχμαλώτισε και με το νέο –τότε– άρθρο 357 περί μοιχείας του Ποινικού Κώδικα, τους ανάγκασε να κόβουν βόλτες έτσι όπως ήταν γυμνοί, ούτε σεντόνια ούτε τίποτα, σε ολόκληρο τον Όλυμπο. Αφού τους διαπόμπευσε τόσο όσο να ικανοποιηθεί, θα ακολουθούσε το δικαστήριο, που όλα έδειχναν ότι θα έβγαινε σε βάρος της, διότι η μοιχεία από τότε ήταν ποινικοποιημένη. Σήμερα ο πλανήτης έχει ησυχάσει λίγο, διότι αποποινικοποιήθηκε! Αμέ.\nΑφροδίτη, Άρης και Ήφαιστος (Maarten van Heemskerck, 17ος αι.).\nΌλοι οι θεοί έγιναν μάρτυρες της ατίμωσης του Άρη. Στον Όλυμπο έπεσε πολύ γέλιο. Ο Απόλλωνας έχωσε μια αγκωνιά στον Ερμή λέγοντάς του: «Παραδέξου ότι θα ήθελες να είσαι στην θέση του Άρη». Ο Ερμής όμως, δεν μάσησε και απάντησε: «Και βέβαια, ακόμη και με τρία δίχτυα». Πολύς χαβαλές, παιδιά. Ακόμη και ο Ποσειδώνας, που ήθελε όπως όλοι, να είναι στην θέση του Άρη, από την άλλη πλευρά, ήθελε να συμπαρασταθεί στον Ήφαιστο και τελικά τού ζήτησε να απελευθερώσει τους δύο εραστές. Ο Ήφαιστος συμφώνησε, μα με τον όρο να φύγουν από τον Όλυμπο. Εξορία! Και μάλιστα με εγγύηση: Αν δεν έφευγαν τελικά, θα έβαζε τον Ποσειδώνα κάτω από το δίχτυ. Έτσι, για να μην του κουνιέται.\nΟ Δίας, μπορεί να είχε κι αυτός τα δικά του, τέτοια ξεφτιλίκια όμως στο φανερό δεν τα ήθελε, βιαζόταν να τελειώνει με αυτές τις αηδίες και δέχτηκε την πρόταση του Ποσειδώνα και... case closed.\nΟ Άρης αυτοεξορίστηκε στη Θράκη και η Αφροδίτη είπε: «Σκασίλα μου, θα πάω στην Κύπρο». Πριν φύγει όμως, κολακευμένη από τις φλογερές ματιές του Ερμή, σκέφτηκε: «Αυτό το καλό παιδί με θαυμάζει. Ας το ανταμείψω, μη φανώ και αγενής» και του δόθηκε για μια ολόκληρη νύχτα. Ο Ερμής την άλλη ημέρα, πέταγε από την χαρά του.\nΜετά από καιρό, έμαθε ότι έγινε και μπαμπάς. Απόκτησε ένα παιδί! Όλοι λένε ότι ήταν μισό άνδρας και μισό γυναίκα. Εγώ σας λέω ότι ήταν δύο σε ένα. Μια κόρη και έναν γιο σε ένα παιδί ή αλλιώς, και σαμπουάν και κοντίσιονερ. Του έδωσαν τα ονόματα της μαμάς και του μπαμπά του, επειδή οι παππούδες είχαν βγάλει κακό όνομα –ενώ οι γονείς ε;–, του Ερμή και της Αφροδίτης δηλαδή, ο Ερμαφρόδιτος.\nΌμως, η Αφροδίτη είχε ταπεινωθεί. Μετά την γέννα κι αφού σαράντισε, αποφάσισε να μην αφήσει αυτή την ήττα να περάσει έτσι. «Με ξεφτιλίσατε; Θα σας πω εγώ!», είπε η αξιέραστος και ενάρετη αυτή κυρία. Έστω από μακριά, ανακάτεψε ερωτικώς όλον τον Όλυμπο. Κουλουβάχατα! Δεν ήξερε ποιος – ποιόν, ποιος – ποια, ποια – ποια, ποια – ποιον και κυρίως, γιατί.\nΌχι όμως μόνο αυτό. Μερικούς, έτσι για ποικιλία, τους έκανε τελείως αδιάφορους προς τον έρωτα. Αλατοπίπερο. Από την μία η μέγιστη αρετή των αρχαίων ελλήνων, η φιλοξενία, να βρίσκει απόλυτη εφαρμογή: να μην μαζεύονται από τα κρεβάτια των άλλων, ενώ από την άλλη να μην έχει εφευρεθεί ακόμη το βιάγκρα. Μύλος! Καθόταν λοιπόν και γέλαγε με τους άλλους!\nΕκεί που καθόταν και χαιρόταν τα υπέροχα κατορθώματά της, ήλθαν κάτι ρουφιάνοι και της ψιθύρισαν στο αυτί τα παρακάτω: «Η κόρη του βασιλιά της Κύπρου του Κινύρα, η πριγκίπισσα Σμύρνα (όχι σμέρνα, αυτό είναι ψάρι) αποφάσισε ότι είναι τόσο όμορφη που δεν χρειάζεται να σε τιμά». Τσαντίστηκε η πρωταγωνίστριά μας: «Εδώ είμαι για να με τιμούν. Τι σκατά θεά είμαι… τώρα θα δει το τσουλί!» είπε, με την γνωστή ανωτερότητα όλων των θεών από τότες και εντεύθεν! «Τι να κάνω … τι να κάνω... ααααα το βρήκα!».\nΗ Σμύρνα κι ο πατέρας της (Virgil Solis, μεταμορφώσεις του Οβίδιου, βιβλ. X).\nΟ βιβλικός προπάτορας Λωτ, στην αιμομιξία με τις κόρες του\nέρχεται δεύτερος και... καταϊδρωμένος (J. Massys, 16ος αι.).\nΤώρα μπορείτε να ανατριχιάσετε με τις ιδέες των αρχαίων ημών προγόνων περί των θεών τους οι οποίοι δεν ήταν τίποτε άλλο από τον καθρέφτη των ζωών τους. «Να ερωτευτεί τον πατέρα της, η βρωμιάρα». Για τον πατέρα γίνεται λόγος; Αμέ! Η Σμύρνα γλίστρησε στο κρεβάτι του μπαμπά της. Δώδεκα μερόνυχτα κράτησε η «ένωση», αλλά δεν «έφταιγε ο καημένος» γιατί ήταν «μαγεμένος από την Αφροδίτη» και δεν αναγνώριζε την κόρη του. Αηδίες! Για να αθωώσουν τον μπαμπά, οι αρχαίοι έλληνες στον συγκεκριμένο ρόλο του είπαν: «Στη σκηνή τρία θα πάθεις φρίκη. Εντάξει;». «Εντάξει!», είπε ο πρωταγωνιστής της πιπεράτης αυτής ταινίας κι έφαγε την φρίκη που έπρεπε: «Ε σ ύ ή σ ο υ ν;! Φτου σου μωρή!».\nΣτη σκηνή τέταρτη κορυφώνεται η αγωνία, γιατί ο μπαμπάς, αρπάζει ένα σπαθί κι ετοιμάζεται να καθαρίσει την ατιμασμένη και να αυτοκτονήσει. Η Σμύρνα δεν ήταν κανένα κορόιδο και την έκανε κατά το δάσος τρέχοντας. Ο γέρος από την άλλη, που δεν ήταν κανάς ανήμπορος –εδώ μιλάμε, πως το νεφρί του άντεξε δώσεκα μερόνυχτα, στο τρέξιμο θα κώλωνε;–, παρ΄ όλα τα χρονάκια του ολοένα και την πλησίαζε. Η Σμύρνα κατάλαβε ότι δεν την είχε καθαρή, έπεσε στο έδαφος και ζήτησε από την Δία να την λυπηθεί. Το ότι την λυπήθηκε, την λυπήθηκε. Ούτε λόγος. Αντί λοιπόν να κάνει το απλό κι ο πατέρας της να στραμπουλήξει κανάν αστράγαλο τρέχοντας, έκανε κάτι πιο εντυπωσιακό, αντάξιο θεού: Την έκανε δέντρο. Όχι όποιο κι όποιο: Αφού η κοπέλα συνέχισε και ως δέντρο να κλαίει, έβγαινε από αυτό ένας υπέροχος και πανάκριβος θησαυρός: το μύρο!\nΗ γέννηση του Άδωνι (Jean de Court, 16ος αι.).\nΚαβγάς για τον Άδωνι\nΕννέα μήνες αργότερα, χωρίς θαύματα αυτήν την φορά και στην ώρα του, το δέντρο σκίστηκε στα δύο κι από μέσα του βγήκε ένα πανέμορφο αγοράκι. Ο Άδωνις! Η Αφροδίτη παραμόνευε και πήρε το μωρό επί τόπου. Το ερωτεύτηκε αμέσως, αλλά ως βρέφος της ήταν άχρηστο, για αυτά τα οποία τον προόριζε. Ήταν τόσο όμορφο, που θέλησε να το κρύψει από τα μάτια θεών και ανθρώπων. Το πήγε λοιπόν στην Περσεφόνη ως την καταλληλότερη νταντά για να το μεγαλώσει και να της το επιστρέψει εις κατάλληλον προς χρήσιν ηλικία! Η Περσεφόνη το ερωτεύτηκε και εκείνη και το μεγάλωσε με κανακέματα πέραν του φυσιολογικού λέει ο μύθος, χωρίς άλλες εξηγήσεις.\nΌταν ήλθε η ώρα και το μωρό έγινε ένας νέος και όμορφος άνδρας, η Αφροδίτη έκανε την εμφάνισή της για να πάρει αυτό που ήταν, «δικαιωματικά», δικό της. Η Περσεφόνη τα τσίτωσε και της είπε: «Δεν θα ΄σαι με τα καλά σου!». Καβγάς μέγας. Ο Δίας θύμωσε: «Τι έπαθαν οι κάργιες και τσιρίζουν έτσι. Πα να δω».\nΤου είπαν τι είχε γίνει, κούνησε το κεφάλι του κουρασμένα και είπε: «Το πρώτο τρίτο του χρόνου η Περσεφόνη, το δεύτερο τρίτο η Αφροδίτη και το τρίτο τρίτο όπου θέλει εκείνος! Καταλαβωθήκαμε;». Ναι μεν, δέχτηκαν την ετυμηγορία, αλλά η Περσεφόνη δεν ήταν καμιά χθεσινή και έβαλε έναν όρο: Να μην φορά η Αφροδίτη τη ζώνη της όσο θα ήταν μαζί του. Η Αφροδίτη δέχτηκε και καπάκι αθέτησε τον λόγο της. Φόρεσε τη μαγική της ζώνη και όπως ήταν λογικό, ο μικρός έπαθε την πλάκα του. Μόνο την Αφροδίτη είχε στο μυαλό του. Όταν έφτασε η ώρα να ζήσει όπου ήθελε κατά το τρίτο τρίτο του χρόνου, επέλεξε να ζήσει με την Αφροδίτη.\nΑφροδίτη και Άδωνις (αττική ερυθρόμορφη λήκυθος, περ. 410 π.Χ., Μουσείο του Λούβρου).\nΟ μύθος της Αφροδίτης και του Άδωνι πιθανότατα προέρχεται από τον σουμεριακό μύθο της Ινάνα και του Ντουμούζι.\nΣτο αιγυπτιακό πάνθεον ο Άδωνις ταυτιζόταν με τη λατρεία του Όσιρι, συζύγου της Ίσιδας, ενώ στην χαναανιτική λατρεία με τον Βάαλ.\nΤο όνομα προέρχεται από το σημιτικό adōn, που σημαίνει Κύριος.\nΗ Περσεφόνη κατάλαβε τι ακριβώς είχε παιχτεί και τα πήρε. Εκδίκηση και μάλιστα έμμεση. Πήγε στην Θράκη κι έπιασε τον Άρη: Τη θυμάσαι τη δικιά σου; Την Αφροδίτη ντε! Ε, τώρα προτιμά έναν απλό θνητό και μάλιστα θηλυπρεπή (νέο στοιχείο αυτό).\nΟ Άρης έπιασε το μπαλάκι, «αφεντικά και δούλοι σκατά γενίκαμ΄ ούλοι;». Ποιος θα την πλήρωνε; Ο Άδωνις βέβαια, ο οποίος την άλλη μέρα περπατούσε στο δάσος αμέριμνος! Ο Άρης μεταμορφωμένος σε ένα μεγάλο αγριογούρουνο έπεσε πάνω του με ορμή. Πήγε να παραμερίσει ο Άδωνις, αλλά δεν πρόλαβε και εισέπραξε την κουτουλιά. Πάπαλα και μας τελείωσε ο όμορφος Άδωνις μετακομίζοντας για πάντα στον Κάτω Κόσμο, με την Περσεφόνη δαφνοστεφανωμένη νικήτρια, η οποία τον κέρδισε για πάντα. Αμέ!\nΒέβαια, υπάρχει κι άλλη μια εκδοχή του μύθου, όπου, αφού ο κάπρος σκότωσε τον όμορφο Άδωνι, η Αφροδίτη έτρεξε προς το μέρος του ξετρελλαμένη από τον πόνο και αγκάθια της έσκιζαν το δέρμα βάφοντας τα τριαντάφυλλα κόκκινα. Μετέτρεψε το αίμα του σε ανεμώνες. Καθώς η ένταση του θρήνου της ήταν τόσο έντονη, ο Άδωνις αναστήθηκε.\nΌλο αυτό γιορταζόταν στην αρχαιότητα με μια γιορτή που λεγόταν Αδώνια, όπου στόλιζαν με λουλούδια ένα ξύλινο ομοίωμα του Άδωνι, θρηνούσαν και χτυπιόντουσαν για να τον φέρουν πάλι στην ζωή. Μην σας θυμίζει κάτι πρόσφατο; Κάτι που αρχίζει με Πα και τελειώνει σε σχα; Αναστήθηκε, όπως έγινε και με τον επόμενο, που επιστημονικώς τεκμηριωμένα αναστήθηκε, ομοίως.\nΓυναίκες στολίζουν ομοίωμα του Άδωνι, κατά τα αρχαία Αδώνια\n(αττικό ερυθρόμορφο αγγείο, περ. 425 π.Χ.).\nΤα Αδώνια γιορτάζονταν σε ανάμνηση του θανάτου και της ανάστασης του Άδωνι. Η πρώτη ημέρα, ήταν ημέρα πένθους για το θάνατο του θεού. Οι γυναίκες στόλιζαν με λουλούδια ξύλινα ομοιώματά του.\nΤα ομοιώματα αυτά τα περιέφεραν στους δρόμους με θρήνους και οδυρμούς.\nΗ επόμενη μέρα ήταν ημέρα χαράς για την ανάσταση του θεού εκ νεκρών.\nΓυναίκες στολίζουν ξύλινο ομοίωμα του πεθαμένου Ιησού, το οποίο μετά περιφέρoυν\nστους δρόμους (Επιτάφιος). Η επόμενη ημέρα είναι ημέρα χαράς για την Ανάσταση του Ιησού.\nΜπελάδες για ένα μήλο\nΗ Αφροδίτη δεν ξεπέρασε ποτέ τον πρώτο και μοναδικό της έρωτα. Θα τον θρηνούσε αιώνια, αλλά τις αταξίες δεν τις σταμάτησε. Οι υπόλοιπες θεές φανερά ανησυχούσαν για την συμπεριφορά της και κρυφά την ζήλευαν.\nΜια ημέρα ξέσπασε μία διαμάχη. Πώς έγινε και ποιος έφταιγε; Είχαν μαζευτεί όλοι οι θεοί για φαΐ στον Όλυμπο, αμβροσία και νέκταρ, όλο τα ίδια και τα ίδια, αλλά τι να κάνεις, αν είσαι θεός πρέπει να τα φας. Όλοι, εκτός από την Έριδα, την οποία δεν είχαν καλέσει, διότι ήτο γνωστή ρουφιάνα και δημιουργούσε σε όλους προβλήματα και ανακατωσούρες (γνωρίζω προσωπικά μία τέτοια). Νευρίασε αυτή και, όχι τόσο για μια κουταλιά φαΐ αλλά που την είχαν στην απ΄ έξω, ξεκίνησε ο Τρωικός Πόλεμος.\nΠήγε ακάλεστη στον Όλυμπο με καλά κρυμμένα τα νεύρα της. Μπουκάρει στην τραπεζαρία και αφήνει ένα χρυσό μήλο στο τραπέζι. Το μήλο είχε και επιγραφή: «Τη καλλίστη». Όχι που θα κώλωνε! Μπορεί εκείνη να μην έφαγε, αλλά και σε αυτούς, τους το χάλασε το στομάχι! Όλοι κοίταξαν την Αφροδίτη και καθώς εκείνη σηκώθηκε το πάρει, σηκώθηκαν άλλες δύο κοντόμυαλες που είχαν τσιμπήσει, η Ήρα, γυναίκα του Δία και η Αθηνά , κόρη του. Λες και δεν ήξεραν τι βρωμιάρικο ήταν η Έρις.\nΑφού υπήρχαν από πάνω από δύο υποψήφιες, άρα θα γινόταν διαγωνισμός. Ο Δίας με το γνωστό του ταλέντο να την κάνει γυριστή όταν τα πράγματα ήταν στριμωγμένα ακόμη και για θεούς, πέταξε με σοφία την ατάκα: «Αυτή δεν ήταν δουλειά ενός θεού, αλλά ενός θνητού». Χαμογέλασε σε όλους γοητευτικά, πήρε την ουρά του και την τράβηξε έξω από το κακό. Διαλεξε τον Πάρη, γιο του Πρίαμου από την Τροία. Τα πολλά κολλητηλίκια με θεούς όπως βλέπετε δεν συμφέρουν καθόλου.\nΟ Ερμής, αυτός ήταν που οδήγησε τις τρεις θεές στο όρος Ίδη, όπου ο Πάρης έβοσκε τα κοπάδια του. Του είπαν να διαλέξει και ο καημένος είπε, πολύ ευγενικά, ότι δεν μπορούσε να το κάνει. «Πού να μπλέκεις με τις τρελλές τώρα», είπε μέσα του και χαμογέλασε. Όχι ότι θα γλύτωνε έτσι εύκολα. Οι θεές άρχισαν να υπόσχονται ρουσφέτια.\nΗ εκλογή του Πάρη (François-Xavier Fabre, 19ος αι.).\nΗ Ήρα του υποσχέθηκε ένα τέτοιο βασίλειο, που θνητοί δεν θα είχαν εξουσιάσει ποτέ τους, τσίμπησε ο Πάρης και άνοιξε το στόμα του για να την διαλέξει, αλλά πετάχτηκε η Αθηνά και του υποσχέθηκε να τον κάνει ανίκητο στην μάχη, άρα θα γινόταν ο μεγαλύτερος ήρωας που είχε ποτέ ο κόσμος δει. «Δεν είναι κακό…», πετάχτηκε όμως και η Αφροδίτη ανοίγοντας τελευταία τα χαρτιά της, όπως κάνει κάθε καλός παίκτης. «Εγώ θα σού προσφέρω το χέρι της γυναίκας που αγαπάς» –ευτυχώς δεν κυριολεκτούσε και επαγωγικά λοιπόν, η Ελένη διατήρησε και τα δύο της χέρια στους ώμους της μέχρι τον θάνατό της – η οποία όμως, ήταν παντρεμένη με άλλον. Τεκνικάλιτυς!\nΟ Πάρις δεν δίστασε και έδωσε το μήλο στην Αφροδίτη. Κράτησε τον λόγο της και του έδωσε τη μαγική της ζώνη. Ακολούθως, τον οδήγησε στην Σπάρτη και τα υπόλοιπα είναι «Ταινία με σεξ: Κουλουβάχατα στην Τροία», η αίθουσα κλιματίζεται! Πόλεμος λοιπόν, στο όνομα της αγάπης; Όχι. Πόλεμος στο όνομα του εγωισμού.\nΈμπνευση και για ερωτικές παρεκκλίσεις\nΜια πασίγνωστη ποιήτρια, η Σαπφώ, σε ποιήματά της επικαλείται την Αφροδίτη περιγράφοντας με τα ζωηρότερα χρώματα, όπως όταν η πρώτη αγάπη έρχεται στην ζωή ενός ανθρώπου. Περιγράφει τον πόθο και και τον πόνο του συναισθήματος. Η πρώτη φορά που νιώσαμε τη φωτιά να σέρνεται κάτω από το δέρμα μας και αισθανθήκαμε σαν να μας έχει καταλάβει κάτι. Ο πρώτος άνθρωπος σε λογοτεχνικό έργο ο οποίος περιγράφει την αγάπη ως «γλυκόπικρη».\nΔεν αναφερόταν βέβαια σε άνδρες, αλλά στις μαθήτριές της. Τι λόγος μας πέφτει εμάς, όμως; Καθένας με τα γούστα του...\nΑριστερά: Ειδώλιο της Αφροδίτης με μούσι από την Αμαθούντα της Κύπρου (6ος αιώνας π.Χ.).\nΔεξιά: Μια σύγχρονη Αφροδίτη με μούσι, ο αυστριακός τραγουδιστής (τραγουδίστρια;) Κοντσίτα Βουρστ.\nΗ θεά του έρωτα δεν μπορεί, παρά να δέχεται όλα τα ερωτικά τερτίπια. Θα άφηναν τους ομοφυλόφιλους αρσενικούς και θηλυκούς παραπονεμένους; Όχι! Ένας ιστορικός από την Αμαθούντα, ο Πίονας, αναφέρει ότι η Αφροδίτη έχει αντρική εμφάνιση κάποιες φορές.\nΥπάρχει και πιο περίεργη μορφή της θεάς. Στα άδυτα του ιερού της και με απαγορευμένη την πρόσβαση σε αυτό, υπήρχε μια ηφαιστιακή πέτρα, βαμμένη λευκή, αλειμμένη με λάδια και διακοσμημένη με λουλούδια. Έμοιαζε πρωτόγονο, απόκοσμο, γενικότερα κάτι σκοτεινό. Την είχε δει ο ρωμαίος συγγραφέας Τάκιτος, όταν επισκέφτηκε το ιερό της κι είχε πει ότι η προέλευση της λατρείας της Αφροδίτης σε αυτή την μορφή είναι σκοτεινή.\nΑν υπάρχει κάποιο φαινόμενο στην Αρχαιότητα, που ερεθίζει τη φαντασία των ανθρώπων, αυτό σίγουρα είναι η ιερή πορνεία.\nΙερή πορνεία εξασκούταν σε πολλά μέρη, όπως στην Πάφο, το όρος Έρυξ στη Σικελία, στη Μικρά Ασία, την Περσία ή και την Αίγυπτο, όπου αποτελούσε μέρος της λατρείας σε ορισμένες θεότητες, που αργότερα αφομοιώθηκαν από την Αφροδίτη.\nΗ Κόρινθος όμως, αποτελούσε για τους αρχαίους την κατ' εξοχήν πόλη της ιερής πορνείας, συνήθεια, που την έκανε διάσημη.\nΦιλόξενες κοπέλες, υπηρέτριες της Πειθούς στην πλούσια Κόρινθο, εσείς που καίτε τις χρυσές στάλες του λιβανιού, οι σκέψεις σας πετούν προς την ουράνια μητέρα των ερωτικών επιθυμιών, την Αφροδίτη, που σας επιτρέπει, κόρες μου, να μαζεύετε στις χαρωπές σας κλίνες τον καρπό της τρυφερής σας νιότης.\nΠίνδαρου, Εγκώμια, 3.\nΈτσι, με χιούμορ και ποίηση, ο Πίνδαρος αναφερόταν στις διασημότατες κατοίκους της Κορίνθου, τις ιερόδουλες της Αφροδίτης και της θεραπαίνιδάς της, της Πειθούς. Ιέρειες, σκλάβες και πόρνες μαζί, οι κοπέλες αυτές συνέβαλαν στην ξεχωριστή θέση, που απέκτησε η Κόρινθος ανάμεσα στις ελληνικές πόλεις.\nΗ σημαντική δραστηριότητα των δύο λιμανιών της Κορίνθου, ο αυξημένος αριθμός ταξιδιωτών, που έμεναν για λίγο στην πόλη για τις υποθέσεις τους ή για ψυχαγωγία, ωφελούσαν το ναό της Αφροδίτης, που είχε εγκατασταθεί στην κορυφή της Ακροκορίνθου και φαινόταν κι από τις δυο μεριές της θάλασσας (Σαρωνικό και Κορινθιακό). Πήγαιναν εκεί για να λατρέψουν, σ΄ αυτό το κουρνιασμένο, σ' ένα απότομο ιερό τοπίο, τη θεά, που παριστανόταν με τη μορφή ενός αγάλματος με πανοπλία και «υπηρετούταν» από ιερές πόρνες:\nΤο ιερό της Αφροδίτης ήταν τόσο πλούσιο, που είχε περισσότερες από χίλιες ιερές πόρνες,\nπροσφορά στη θεά από άντρες ή γυναίκες.\nΕξ αιτίας τους η πόλη ήταν πυκνοκατοικημένη και πλούτιζε σημαντικά, επειδή οι ιδιοκτήτες των καραβιών καταστρέφονταν εύκολα σ΄ αυτά τα μέρη, εξ ου και η περίφημη παροιμία: “Δεν μπορούν όλοι να πλευρίζουν στην Κόρινθο”.\nΣτράβωνα, «Γεωγραφικά», VIII, 378.\nΑυτές οι ιερές σκλάβες ήταν πασίγνωστες σ΄ ολόκληρο τον αρχαίο κόσμο και, όπως εξηγεί ο Στράβωνας, προσφέρονταν από τους πιστούς στη θεά. Κατά κάποιο τρόπο αποτελούσαν ζωντανά τάματα!\nΚάποιος Ξενοφών ο Κορίνθιος, αθλητής, που νίκησε στους Ολυμπιακούς Αγώνες του 464 π.Χ., προσέφερε σε ένδειξη ευχαριστίας στην Αφροδίτη της Κορίνθου πενήντα πόρνες και ο Πίνδαρος μνημόνευσε το γεγονός: «Ω κυρίαρχη της Κύπρου, να, που στο ιερό σου στην Κόρινθο ο Ξενοφών οδήγησε μια ομάδα νεαρών γυναικών, πενήντα σώματα στην υπηρεσία σου, μες στη χαρά του, που είδε όλες του τις ευχές να πραγματοποιούνται». (ΧΙΙΙ Oλυμπιόνικος).\nΣτη Σικελία, στο όρος Έρυξ, όπου είχε εγκατασταθεί σε μια ιδιαίτερα εντυπωσιακή τοποθεσία στην κορυφή ενός απότομου βράχου ένα ιερό της Αφροδίτης, οι πιστοί κι εκεί με τις προσφορές τους χάριζαν ιερόδουλες στη θεά: «Ο ψηλός λόφος του Έρυκα κατοικείται και διαθέτει ένα ναό της Αφροδίτης με την ιδιαίτερη λατρεία του, άλλοτε γεμάτο από ιερές σκλάβες, που οι σικελοί και οι ξένοι πρόσφεραν μετά από κάποιο τάμα». (Στράβωνα, «Γεωγραφικά», VI, 272).\nΣε διάφορους τόπους λατρείας της Αφροδίτης υπήρχε ένας παράξενος θεσμός. Κοπέλες 15-16 ετών, περίμεναν στα σκαλιά του ναού να περάσει κάποιος άνδρας που θα πλήρωνε για την παρθενιά τους.\nΟι όμορφες κοπέλες γύριζαν σπίτι τους από την πρώτη μέρα, ενώ οι άσχημες μπορεί να έμεναν στα σκαλιά του ναού, ακόμα και για χρόνια.\nΚαριέρα στη Ρώμη\nΣτην Ρώμη, η καριέρα της Αφροδίτης πήρε άλλη πορεία. Η τοπική θεότητα που έκανε την ίδια δουλειά με την Αφροδίτη λεγόταν Venus. Τον 3ο π.Χ. αιώνα, οι δύο θεότητες ενώθηκαν επισήμως σε ένα πρόσωπο. Τυπική περίπτωση συγχώνευσης εταιρειών, αλλά ο Ιούλιος Καίσαρας το πήγε πάρα πέρα το πράγμα. Η Αφροδίτη για τους ρωμαίους ήταν πρόσωπο–κλειδί. Ήταν η μητέρα του Αινεία, ήρωα της Τροίας και ιδρυτή της Ρώμης. Αμέ!\nΟι ρωμαίοι ευγενείς λοιπόν, την θεωρούσαν πρόγονό τους. Ένας από τους ευγενείς αυτούς, ο Ιούλιος Καίσαρας, τόνισε την άποψη ότι η Αφροδίτη ήταν μητέρα του Αινεία, η οικογένειά του καταγόταν από τον Αινεία άρα … οέο … έφτιαξε και νόμισμα, όπου από την μία πλευρά ήταν η Αφροδίτη κι από την άλλη ο Αινείας που κουβαλά τον πατέρα του, Αγχίση ―ο οποίος πρέπει να ήταν πολύ καλός διότι ήταν εραστής της Αφροδίτης― καθώς έφευγαν από την Τροία.\nΣτη Ρώμη ήταν που το τερμάτισε. Αφού έγινε δικτάτορας, έφιαξε έναν τεράστιο ναό για την Γεννήτορα Αφροδίτη. Μια θεότητα μετατράπηκε σε πολιτικό εργαλείο, τύπου «δύο είναι οι εξουσίες: του θεού και του αυτοκράτορα», βλέπε και λίγο Βυζάντιο.\nΟ Καίσαρας ήταν ο πρώτος ρωμαίος που της επέστρεψε την πολεμική της εικόνα της Μέσης Ανατολής, η οποία είχε χαθεί στους αιώνες. Της έβαλαν πανοπλία, την όπλισαν με δόρυ και την άφησαν λυτή να περιφέρεται. Την έβαλε έτσι οπλισμένη σε νομίσματα, μα και στο δαχτυλίδι του.\nΗ Κλεοπάτρα ζούσε στην Ρώμη, ερωμένη του Καίσαρα κι αφού στην Αίγυπτο την είχαν συνδέση με την Ίσιδα, στην Ρώμη τη συσχέτισαν με την Αφροδίτη. Φυσικά, ήταν αναμενόμενο και της έκαναν κι αυτηνής ένα αγαλματάκι σε φυσικό μέγεθος και το τοποθέτησαν στον ναό της Αφροδίτης.\nΜετά την δολοφονία του Καίσαρα, ο Μάρκος Αντώνιος έδωσε την Κύπρο στην Κλεοπάτρα σαν απόδειξη έρωτα. Αυτά είναι! Όχι όπως σήμερα, που αγοράζουν χνουδωτά ζωάκια με καρδούλες αγκαλιά ή γράφουν κόκκινες κάρτες επίσης με καρδούλες, μια φορά τον χρόνο… Η προσωποποίηση της Αφροδίτης, παρέλαβε το νησί της.\nΗ Κλεοπάτρα μετά την παραλαβή του δώρου της, την ψώνισε. Άρχισε να ντύνεται και να αρωματίζεται ως Αφροδίτη. Έβαζε μέχρι και χρυσές μπούκλες στα μαλλιά της, να πέφτουν στον λαιμό της. Έγινε μόδα στην Ρώμη και το έκαναν εκεί οι γυναίκες ―των οποίων οι άντρες το άντεχαν οικονομικά― αλλά τις μπούκλες τις έβρισκαν από τις σκλάβες τους από τον βορρά (extensions), ελπίζω χωρίς τα κεφάλια τους μαζί.\nΜετά, ήλθε ο Αύγουστος Καίσαρας κι ενώ στα φανερά τιμούσε την Αφροδίτη (πολιτική γαρ!), κατά βάθος ό,τι πράγματι απεχθανόταν, εκείνη το αντιπροσώπευε. Άρχισε να ζητά από τους ρωμαίους να ζουν ταπεινά. Η Αφροδίτη άρχισε να καταχωνιάζεται.\nΤην εξαφάνιση της Αφροδίτης, την ανέλαβε προσωπικά ο Θεοδόσιος, ο γνωστός Μέγας, τον 4ο αιώνα μ.Χ..\nΜέρος τοιχογραφίας από κάποια ρωμαϊκή βίλα με την Αφροδίτη γυμνή με το θεϊκό φωτοστέφανο!\nΌχι, για να μην νομίζουν μερικοί-μερικοί, ότι τα φωτοστέφανα είναι καινοτομία του χριστιανισμού.\nΗ υπόσταση της Αφροδίτης ήταν διττή. Από την μία εκπροσωπούσε την ομορφιά και την αρμονία του έρωτα και της αναπαραγωγής κι από την άλλη όλες τις σκοτεινές επιθυμίες των ανθρώπων, που καταστρέφουν ζωές και διαλύουν κοινότητες.\nΒέβαια, πρέπει να ομολογήσουμε ότι στην ιδέα μιας Αφροδίτης ή αλλιώς στο όνομα του έρωτα ο άνθρωπος νιώθει τουλάχιστον, ημίθεος! Οι αρχαίοι προσωποποίησαν ένα από τα πλέον δυνατά ανθρώπινα συναισθήματα, τα οποία είναι ικανά να μετακινήσουν τα αμετακίνητα. Να τους κάνουν να πεθαίνουν χαμογελώντας. Η έκσταση και η αγωνία του πόθου και του έρωτα είναι εξαιρετικά δυνατά συναισθήματα. Οι ανθρώπινες ορμές είναι ικανές για δημιουργία, μα και και για την καταστροφή. Αυτό το συναίσθημα, τα μπορεί όλα με την ίδια ευκολία, με πιόνια τους ξενιστές του.\nΑπό την άλλη, δεν μπορούμε να σκεφτούμε ότι οι αρχαίοι με την παρουσία της Αφροδίτης και τις ιστορίες της, εξιδανίκευσαν τον πόθο. Αντίθετα! Οι ανθρώπινες ορμές έχουν διαφορετικές δυναμικές και μπορούν να είναι καλές και κακές. Το δίκοπο μαχαίρι του πόθου.\nΣήμερα, έχουμε διαχωρίσει το «καλό» και το «κακό» των συναισθημάτων μας. Εξυμνούμε μια παθιασμένη σχέση μας ή το πρώτο μας φιλί, μα στην ουσία πρόκειται για το ίδιο ακριβώς συναίσθημα, που οδηγεί σε κακοποιητικές ή/και εμμονικές σχέσεις, καθώς και σεξουαλικά εγκλήματα. Η επιθυμία μας, μάς οδηγεί στο να κάνουμε παλαβά πράγματα, τα οποία στις ακραίες μορφές τους καταστρέφουν ζωές.\nΟι αρχαίοι δεν προσποιούνταν ότι τα άσχημα πράγματα δεν συμβαίνουν, όπως κάνουμε σήμερα, αντίθετα, κατανοούσαν τις δυσκολίες των ανθρώπινων σχέσεων και τις έβγαζαν στο φανερό. Η απόδειξη είναι περίτρανη: Η Αφροδίτη ήταν η προσωποποίησή τους.\nΜια στοιχειώδης ύπαρξη, που κυριαρχούσε στη δύναμη της ανθρώπινης επιθυμίας.\nΗ Αφροδίτη του Botticelli (15ος αι.).\nΕρωτευμένος Δίας (Πρωταθλητής της θεϊκής διαστροής)\nΝήιθ-Αθηνά (Όψεις της ευσέβειας στην αρχαία Ελλάδα)\nΟ μεσαιωνισμός της κλασικής εποχής (Λατρεία εικονισμάτων, ξύλων, λίθων, λειψάνων κ.λπ.)\nΗ «πατρώα» ανοησία (Δώδεκα θεοί: Πρότυπο των τυραννικών εξουσιών της αρχαιότητας)\nΣυγκερασμός επικών θεογονιών (Όλοι σχεδόν οι αρχαίοι ελληνικοί θεοί ήρθαν από την Αίγυπτο)\nΚέντρο ψεύδους και απάτης (Ο πραγματικός ρόλος του μαντείου των Δελφών)\nΓιατί ο Διόνυσος δεν έγινε δεκτός στον Όλυμπο (Θρησκεία και πολιτική στην αρχαία Ελλάδα)\nΗ αρχαία επιστήμη στην υπηρεσία του 12θεϊστικού ιερατείου (Θαύματα από ιερείς σε αρχαίους ναούς)\nΚάτω Κόσμος: Μια προσοδοφόρα επιχείρηση του 12θεϊστικού ιερατείου (Τι συνέβαινε στα νεκρομαντεία της αρχαιότητας)\nΠαραισθησιογόνα σε αρχαία πιθάρια (Τα πρόσφερναν οι ιερείς στους αφελείς πιστούς του 12θεου, για να «επικοινωνούν» με τους νεκρούς)\nΗ Ιερά Εξέταση του Πλάτωνα εναντίον των άθεων (Διωγμοί άθεων στην αρχαία Ελλάδα)\nΗ –θεοκρατική– Πολιτεία του Πλάτωνα (Προοιωνίστηκε τον μεσαίωνα)


Η Disney αντεπιτίθεται μετά το ξέσπασμα της πανδημίας | Moneyreview.gr\nLife & Arts Κυριακή 15/08/2021, 12:00 ΣΑΚΗΣ ΙΩΑΝΝΙΔΗΣ\n15 Αυγούστου, 2021 Κυ 15/08/2021, 12:00\nΓια πρώτη φορά μετά το ξέσπασμα της πανδημίας η Disney είδε στα ταμεία της κέρδη το τρίτο τρίμηνο του 2021 από έναν συνδυασμό της συνδρομητικής της υπηρεσίας Disney+ και της επαναλειτουργίας των θεματικών της πάρκων.\nΟι συνδρομητές της εταιρείας αυξήθηκαν κατά 12 εκατομμύρια, δημιουργώντας μιας παγκόσμια βάση χρηστών 116 εκατομμυρίων, ο αριθμός των οποίων ξεπέρασε κατά ένα εκατομμύριο τις εκτιμήσεις των αναλυτών. Η ανάπτυξη του Disney+ ξεπέρασε κατά πολύ το αντίπαλο Netflix, το οποίο αύξησε τους συνδρομητές του μόνο κατά 1,5 εκατομμύρια χρήστες. Ο στόχος της Disney για το 2024 είναι να φτάσει τους 260 εκατομμύρια συνδρομητές.\nΗ επαναλειτουργία των θεματικών της πάρκων τον Απρίλιο – που είχαν κλείσει από την πρώτη στιγμή της πανδημίας – στις ΗΠΑ, τη Γαλλία και την Κίνα δημιούργησαν έσοδα για το τμήμα Πάρκων και Προϊόντων ύψους 4,3 δισεκατομμυρίων δολαρίων, έναντι 1,06 δισ. δολάρια πέρυσι. Μεγάλο μέρος των εσόδων της οφείλεται και στην πώληση προϊόντων που λάνσαρε η εταιρεία με θέμα τον Μίκη, τη Μίνι και τους χαρακτήρες του Star Wars και τον Spider Man.\nΗ μετοχή της Disney ανέβηκε σε ποσοστό 5% στο χρηματιστήριο της Γουλ Στριτ σηματοδοτώντας και την επιστροφή των επενδυτών στη μεγαλύτερη εταιρεία ψυχαγωγίας του κόσμου.\nΓια την “αντεπίθεση” της, η Disney χρησιμοποιεί τα μεγάλα της όπλα: έχει ανακοινώσει το remake της θρυλικής ταινίας “Μόνος στο Σπίτι” ενόψει της 30ης επετείου της ταινίας τον ερχόμενο Νοέμβριο, η οποία θα κάνει πρεμιέρα – που αλλού; – στο συνδρομητικό Disney+, τα έσοδα του οποίου αυξάνονται σταθερά. Στην καλή πορεία του καναλιού βοήθησαν επίσης οι σειρές Loki της Marvel, το The Falcon και το Winter Soldier, όπως επίσης και οι σειρές γύρω από τις ταινίες του Star Wars, όπως το Bad Batch. To streaming όμως της ταινίας Black Widow προκάλεσε αντιδράσεις από την πρωταγωνίστρια Σκάρλετ Γιοχάνσον, η οποία άσκησε αγωγή στην εταιρεία καθώς η αμοιβή της συνδέεται με την επιδόσεις της ταινίας στους κινηματογράφους.\nΜε πληροφορίες από The Guardian και CNBC


Έξω φρενών με τον Γκαλμπρέιθ ο Χουλιαράκης-«Δεν βρεθήκαμε ούτε σε μια σύσκεψη» | Star.gr\nΜετά από επίθεση Βρούτση στον αναπληρωτή υπουργό Οικονομικών\nΟι αποκαλύψεις του Τζέιμς Γκαλμπρέιθ για το κρυφό σχέδιο του Γιάνη Βαρουφάκη που προέβλεπε κήρυξη κατάστασης έκτακτης ανάγκης, άμεση εθνικοποίηση της Τράπεζας της Ελλάδας, επαναπροσδιορισμό των καταθέσεων σε Νέα Δραχμή, μέτρα για την εγγύηση της δημόσια τάξης, μέχρι και επιστράτευση των δημοσίων υπαλλήλων, σήκωσαν "θύελλα" αντιδράσεων και απασχόλησαν για δεύτερο 24ωρο την πολιτική σκηνή.\nΣήμερα Τετάρτη μάλιστα η μπάλα "πήρε" και τον... Γιώργο Χουλιαράκη, όταν ο κοινοβουλευτικός εκπρόσωπος της ΝΔ, Γιάννης Βρούτσης, άσκησε σφοδρή κριτική στον αναπληρωτή υπουργό Οικονομικών από το βήμα της Βουλής.\n«Ο κ.Χουλιαράκης ήταν και τότε υπουργός, ήταν παρών στην προγραμματισμένη και μεθοδευμένη υπονόμευση της Δημοκρατίας, του δημοκρατικού πολιτεύματος, μέσα από ένα ονομαζόμενο “Plan B”, το οποίο γράφει ο Γκαλμπρέιθ, σύμβουλος του Βαρουφάκη, άρα της κυβέρνησης, άρα και του κυρίου Χουλιαράκη», είπε χαρακτηριστικά ο κ.Βρούτσης, προκαλώντας την αντίδραση του αναπληρωτή υπουργού Οικονομικών.\nΌταν πήρε το λόγο ο κύριος Χουλιαράκης, αφού έκανε λόγο για «απίστευτες ανακρίβειες», υποστήριξε ότι... ποτέ δεν βρέθηκε με τον κύριο Γκαλμπρέιθ.\n«Ακούστηκε ότι ο Γκαλμπρέιθ ήταν σύμβουλος μου, όμως κύριε Βρούτση από τον Φεβρουάριο έως τον Αύγουστο του 2015 ήμουν πρόεδρος του συμβουλίου οικονομικών εμπειρογνωμόνων και ήμουν επικεφαλής της τεχνικής διαπραγμάτευσης από τον Απρίλιο έως τον Αύγουστο του 2015. Ο κύριος Γκαλμπρέιθ δεν είχε απολύτως καμία θεσμική θέση και προσέξτε το αυτό: δεν βρέθηκα ποτέ, παρότι ήμουν επικεφαλής της διαπραγμάτευσης ούτε σε μια σύσκεψη με τον κύριο Γκαλμπρέιθ παρόντα», είπε χαρακτηριστικά και διερωτήθηκε στην συνέχεια «Ποιος είναι ο κύριος Γκαλμπρέιθ;»\n«Πρώτα απ' όλα, αυτά που λέει είναι απίστευτες φαιδρότητες, είναι ανεκδιήγητοι δονκιχωτισμοί από έναν άνθρωπο που δεν είχε απολύτως καμία θεσμική θέση», συνέχισε φανερά ενοχλημένος, ο αναπληρωτής υπουργός Οικονομικών, ζητώντας εξηγήσεις και από τον Γκαλμπρέιθ!\n«Θα ήθελα πολύ να μας πει, γιατί δεν το λέει σε ένα βιβλίο 250 σελίδων με ποιους συμμετείχε και σε ποιες συσκέψεις; Από τη στιγμή που δεν είχε καμία απολύτως επαφή με τη θεσμική δομή της διαπραγμάτευσης από τον Απρίλιο μέχρι τον Αύγουστο του 2015», σημείωσε ο ίδιος.


Τελευταίες πινελιές στη συμφωνία για το Athens Ledra | Pagenews.gr\nΤελευταίες πινελιές στη συμφωνία για το Athens Ledra\nTο κλίμα να είναι θετικό μεταξύ των δύο πλευρών.\nPagenews Team 5 Δεκεμβρίου 2016, 13:26\nΜερικές ώρες μόνο μένουν για την τελική συμφωνία μεταβίβασης του ξενοδοχείου Athens Ledra στο νέο ιδιοκτησιακό καθεστώς, όπως επιβεβαιώθηκε και από τη συνάντηση που είχαν οι εκπρόσωποι των εργαζομένων με την υπουργό Εργασίας, Έφη Αχτσιόγλου.\nΟ πρόεδρος εργαζομένων του Athens Ledra, Μπάμπης Ντότσικας, σε δηλώσεις του στο ΑΠΕ-ΜΠΕ, ανέφερε ότι η υπουργός τους διαβεβαίωσε ότι θα εισπράξουν τα δεδουλευμένα 9 μηνών που τους οφείλονται, ενώ ξεκαθαρίστηκε ότι σε περίπτωση επαναλειτουργίας του ξενοδοχείου με το νέο ιδιοκτησιακό καθεστώς, αυτό θα γίνει με το προϋπάρχον προσωπικό.\nΟ κ. Ντότσικας τόνισε ότι «σε περίπτωση που μπουν τα δεδουλευμένα μας, εμείς αποσύρουμε την επίσχεση εργασίας και είμαστε έτοιμοι την επόμενη μέρα να επιστρέψουμε στη δουλειά μας. Ωστόσο, παραμένουμε σε ετοιμότητα μέχρι να δούμε εμπράκτως τα όσα μας διαμηνύονται. Σε κάθε περίπτωση είμαστε σε ετοιμότητα εφόσον δούμε άλλα».\nΟ κ. Ντότσικας ανέφερε ότι το τελευταίο διάστημα έχουν έρθει και οι ίδιοι σε επαφή με εκπροσώπους της εταιρείας, που όπως φαίνεται, θα αναλάβει τα ηνία του Athens Ledra στη νέα του εποχή, με το κλίμα να είναι θετικό μεταξύ των δύο πλευρών.


Εθνικό Μετσόβιο Πολυτεχνείο: Παραγωγή και Διαχείριση Ενέργειας 2017-2018 | eduguide\nΕθνικό Μετσόβιο Πολυτεχνείο: Παραγωγή και Διαχείριση Ενέργειας\nΕθνικό Μετσόβιο Πολυτεχνείο: Παραγωγή και Διαχείριση Ενέργειας 2017-2018\n«ΠΑΡΑΓΩΓΗ ΚΑΙ ΔΙΑΧΕΙΡΙΣΗ ΕΝΕΡΓΕΙΑΣ»\nΠροκήρυξη για το Ακαδημαϊκό Έτος 2017 – 2018\nΟι Σχολές Ηλεκτρολόγων Μηχανικών και Μηχανικών Υπολογιστών, Μηχανολόγων Μηχανικών, Χημικών Μηχανικών, Πολιτικών Μηχανικών και Ναυπηγών Μηχανολόγων Μηχανικών του ΕΜΠ προσφέρουν το Διατμηματικό Πρόγραμμα Μεταπτυχιακών Σπουδών (ΔΠΜΣ) «Παραγωγή και Διαχείριση Ενέργειας» για το ακαδημαϊκό έτος 2017 - 2018.\nΗ ελάχιστη διάρκεια σπουδών είναι τρία ακαδημαϊκά εξάμηνα. Τα δύο πρώτα εξάμηνα σπουδών αφιερώνονται στην παρακολούθηση μαθημάτων που πραγματοποιούνται σε απογευματινές ώρες, ενώ η εκπόνηση της μεταπτυχιακής εργασίας πραγματοποιείται στο τρίτο εξάμηνο. Η παρακολούθηση των μαθημάτων και των εργαστηρίων είναι υποχρεωτική.\nΗ μέγιστη διάρκεια φοίτησης στο Πρόγραμμα είναι δύο πλήρη ημερολογιακά έτη. Δίνεται επίσης η δυνατότητα συνέχισης των σπουδών για την απόκτηση Διδακτορικού Διπλώματος.\nΗ έναρξη των μαθημάτων για το ακαδημαϊκό έτος 2017-2018 θα πραγματοποιηθεί στο πρώτο δεκαπενθήμερο του Οκτωβρίου 2017.\nΣτο ΔΠΜΣ «Παραγωγή και Διαχείριση Ενέργειας» γίνονται δεκτές αιτήσεις υποψηφιότητας αποφοίτων Σχολών του ΕΜΠ ή άλλων Πολυτεχνικών Σχολών ή Σχολών θετικής κατεύθυνσης των Ελληνικών ΑΕΙ ή ισότιμων Σχολών του εξωτερικού οι οποίοι θα πρέπει να έχουν λάβει το δίπλωμά (πτυχίο) τους έως και την περίοδο Ιουλίου 2017. Υπάρχει δυνατότητα να αξιολογηθούν αιτήσεις φοιτητών οι οποίοι αναμένεται να αποφοιτήσουν τον Οκτώβριο του 2017. Ο αριθμός των εισακτέων μεταπτυχιακών φοιτητών ορίζεται σε 40.\nΟι ενδιαφερόμενοι καλούνται, να υποβάλουν τα ακόλουθα δικαιολογητικά (πρωτότυπα ή επικυρωμένα αντίγραφα):\n1. Αίτηση σε ειδικό έντυπο, διαθέσιμο στη Γραμματεία ή στην ιστοσελίδα του ΔΠΜΣ.\n2. Συμπληρωματικό έντυπο στοιχείων του υποψηφίου που είναι διαθέσιμο στη Γραμματεία ή στην ιστοσελίδα του ΔΠΜΣ.\n3. Αντίγραφο διπλώματος ή πτυχίου για όσους έχουν ήδη αποφοιτήσει. Για εκείνους που θα αποφοιτήσουν τον Ιούλιο ή τον Οκτώβριο 2017, βεβαίωση αναλυτικής βαθμολογίας από την οποία να προκύπτει ότι αναμένεται η αποφοίτησή τους (αριθμός μαθημάτων που υπολείπονται για την κτήση του πτυχίου έως και 5), βεβαίωση του επιβλέποντα καθηγητή της διπλωματικής εργασίας και υπεύθυνη δήλωση του φοιτητή για τον αναμενόμενο βαθμό διπλώματος ή πτυχίου του. Εφόσον το δίπλωμα ή το πτυχίο δεν υποβληθεί έγκαιρα, ο φοιτητής δεν θα εγγραφεί στο μεταπτυχιακό πρόγραμμα\n4. Βεβαίωση ισοτιμίας διπλώματος ή πτυχίου από το ΔΟΑΤΑΠ (ή ΔΙΚΑΤΣΑ) για όσους προέρχονται από Πανεπιστήμιο του εξωτερικού.\n6. Πλήρες βιογραφικό σημείωμα που θα περιλαμβάνει στοιχεία για τις σπουδές, την επαγγελματική εμπειρία, την ερευνητική δραστηριότητα και τις επιστημονικές εργασίες του υποψηφίου.\n7. Τεκμηρίωση επαρκούς γνώσης μιας ή περισσοτέρων ξένων γλωσσών, οι δε αλλοδαποί και της Ελληνικής γλώσσας.\n8. Δύο συστατικές επιστολές σφραγισμένες και υπογεγραμμένες από τον συντάκτη τους μόνο στο διαθέσιμο έντυπο που είναι διαθέσιμο στην ιστοσελίδα του ΔΠΜΣ.\n10. Δύο έγχρωμες φωτογραφίες.\nΗ υποβολή των αιτήσεων θα γίνεται στη Γραμματεία του ΔΠΜΣ «Παραγωγή και Διαχείριση Ενέργειας» στο Νέο Κτήριο της Σχολής Ηλεκτρολόγων Μηχανικών και Μηχανικών Υπολογιστών, Γραφείο Γ.2.3, 2 ος όροφος, Ηρώων Πολυτεχνείου 9, Τ.Κ. 15773, Πολυτεχνειούπολη Ζωγράφου, από τις 29/5/2017 έως και τις 16/6/2017 και ώρες 10.00- 13.00. Επίσης, μπορούν να υποβάλλονται με συστημένη επιστολή στην ίδια διεύθυνση με τελευταία ημερομηνία αποστολής την 16/6/2017 (σφραγίδα ταχυδρομείου).\nΣχετικές πληροφορίες παρέχονται από το Γραφείο Υποστήριξης του ΔΠΜΣ (κα Μ. Μπράνη, τηλ. 210 7723655) στις ώρες 10.00-13.00 καθημερινά.\nΠληροφοριακό υλικό είναι διαθέσιμο στον ιστότοπο του ΔΠΜΣ http://www.epm.ntua.gr .\nσε Τεχνολογικές Επιστήμες (353)\nτου Εθνικού Μετσοβίου Πολυτεχνείου (20)\nΌλα Eυρωπαϊκό Ινστιτούτο Επικοινωνίας (ΕCI – European Communication Institute) University of Kent ΑΕΙ Πειραιά Τ.Τ Ανοικτό Πανεπιστήμιο Κύπρου Ανώτατη Σχολή Καλών Τεχνών Αριστοτέλειο Πανεπιστήμιο Θεσσαλονίκης ΑΣΠΑΙΤΕ Γεωπονικό Πανεπιστήμιο Αθηνών Δημοκρίτειο Πανεπιστήμιο Θράκης Διεθνές Πανεπιστήμιο της Ελλάδος Εθνική Σχολή Δημόσιας Υγείας Εθνικό και Καποδιστριακό Πανεπιστήμιο Αθηνών Εθνικό Μετσόβιο Πολυτεχνείο Ελληνικό Ανοικτό Πανεπιστήμιο Ιόνιο Πανεπιστήμιο Οικονομικό Πανεπιστήμιο Αθηνών Πανεπιστήμιο Αιγαίου Πανεπιστήμιο Δυτικής Μακεδονίας Πανεπιστήμιο Θεσσαλίας Πανεπιστήμιο Ιωαννίνων Πανεπιστήμιο Κρήτης Πανεπιστήμιο Κύπρου Πανεπιστήμιο Μακεδονίας Πανεπιστήμιο Πατρών Πανεπιστήμιο Πειραιώς Πανεπιστήμιο Πελοποννήσου Πάντειο Πανεπιστήμιο Πολυτεχνείο Κρήτης Στρατιωτική Σχολή Ευελπίδων ΤΕΙ Αθήνας ΤΕΙ Ανατολικής Μακεδονίας-Θράκης ΤΕΙ Δυτικής Ελλάδας ΤΕΙ Δυτικής Μακεδονίας ΤΕΙ Ηπείρου ΤΕΙ Θεσσαλίας ΤΕΙ Θεσσαλονίκης ΤΕΙ Κεντρικής Μακεδονίας ΤΕΙ Κρήτης ΤΕΙ Πελοποννήσου ΤΕΙ Στερεάς Ελλάδας Τεχνολογικό Πανεπιστήμιο Κύπρου Χαροκόπειο Πανεπιστήμιο\nΑΕΙ Πειραιά Τ.Τ.: ΠΜΣ Ενεργειακές και Περιβαλλοντικές Επενδύσεις\nΙούν 03, 2015\nΑμειβόμενη θέση μεταδιδακτορικού ερευνητή ή διδακτορικού φοιτητή στο Τμήμα Μηχανολόγων Μηχανικών του Πανεπιστημίου Θεσσαλίας\nΥποτροφία John Goulandris για Mphil / PhD στο Πανεπιστήμιο του Cambridge (Αγγλία)\nΕίκοσι πέντε (25) μεταπτυχιακές υποτροφίες από το University of Birmingham (Αγγλία)\nΥποτροφίες της ιταλικής κυβέρνησης σε Έλληνες για σπουδές στην Ιταλία\nΠλήθος εκδηλώσεων στο ΑΠΘ από τις 20 Απριλίου έως τον Ιούνιο\nΤελευταία μέρα αιτήσεων για το δωρεάν θερινό σχολείο "Foundations in Agrofood: Principles and Practice" που διοργαν… twitter.com/i/web/status/9…


Kαθ’ οδόν | Δρόμος της Αριστεράς\nΑρχική πολιτισμός Kαθ’ οδόν\nΚαι ήσαν πορευόμενοι εις κώμην η όνομα Εμμαούς. Εν δε τω πορεύεσθαι εγένετο αυτόν εγγίζειν τη Δαμασκώ. Γράφει ο Ξενοφών Κομνηνός.\nΒλέπεις ανθρώπους να βαδίζουν στον δρόμο σκυφτοί, με τα παπούτσια τους να κυνηγάνε το βλέμμα τους. Άλλοι, πάλι, οι περισσότεροι ίσως, πάνε με την ματιά τους ευθύβολη, κλειδωμένη στον άδηλο στόχο τους, αναπαυμένη στο ασφαλές εκείνο σημείο μηδέν που αποφεύγει τον ίλιγγο τόσο του βάθους όσο και του ύψους. Μετρημένοι στα δάχτυλα, τέλος, είναι εκείνοι που έχουν το βλέμμα αμολυμένο σε κείνη τη μετέωρη δυνατότητα των απρόσμενων συναντήσεων.\nΟι δρόμοι, πράγματι, λένε τόσο πολλά για τους ανθρώπους. Λες και το ύψος του βλέμματός τους προδίδει το ανάπτυγμα του εαυτού τους. Ο περίκλειστος στο καβούκι του κοιτάζει, συνήθως, το πεζοδρόμιο. Ο ταγμένος στον σκοπό του κοιτάζει μόνο ίσια μπροστά, με το καβούκι του οικονομικά ανοιγμένο ίσα ίσα για τις ανάγκες που υπηρετούν τον στόχο του. Όσο για κείνους με το λυτό στα ύψη βλέμμα, λες και βγήκαν στον δρόμο για να παραδοθούν στον υπέρτατο εκείνο κίνδυνο, στην εμπιστοσύνη, αφήνοντας έστω και για λίγο πίσω τους τον εαυτό τους σαν άχρηστο καυκί. Δεν είναι απλό να βλέπει κανείς. Οι δρόμοι μάς το μαθαίνουν. Περπατάς σ’ έναν δρόμο χιλιοπερπατημένο και ξάφνου το βλέμμα σου ξεφεύγει λίγο ψηλώτερα και ω του θαύματος δεν ξέρεις πού βρίσκεσαι. Είναι σαν ν’ αντικρίζεις τούτον τον δρόμο για πρώτη φορά. Τούτη η πρόσοψη ήταν τόσα χρόνια εδώ; αναρωτιέσαι. Σάμπως η ευθεία του καθημερινού σου βλέμματος να τέμνει τον κόσμο στα δυο.\nΓια τους περισσότερους από εμάς, τους ανθρώπους των ταγμένων σκοπών, οι δρόμοι, κατά κανόνα, οδηγούν από τον ένα κλειστό χώρο στον άλλο. Τείνουμε να βλέπουμε μόνο αυτό στο οποίο προσβλέπουμε σε μια στενή λουρίδα του χρόνου και η πεπατημένη οδός μάς πάει εκεί κουμπωμένους και εφτασφράγιστους. O ταγμένος σκοπός είχε, ανέκαθεν, μια ταραγμένη σχέση με τα μέσα. Στην ουσία σιχαίνεται τον δρόμο που οδηγεί σ’ αυτόν. Αν ήταν στο χέρι του, θα καταργούσε όλους τους δρόμους. Κάνοντας την ανάγκη φιλοτιμία αρκείται στην όσο το δυνατόν συντόμευσή τους. Γιατί οι δρόμοι διασχίζουν κατ’ ανάγκην την ανοιχτωσύνη της απορίας, και κάθε ανοιχτό είναι πρότερο κάθε σκοπιμότητας.\nΟι δρόμοι ενέχουν ειρωνικά από τη φύση τους την μόνιμη κλήση και πρόκληση της παρέκκλισης (που τη συγχωρούμε σε ασθενείς, οδοιπόρους και άλλους του δρόμου), συνομωτούν κρυφά με την άνοιξη του χρόνου και τις φυγές του και άρα με το ανοικονόμητο και το ανέλπιστο, το δωρεάν. Άγουν, βέβαια, τους σκοπούς, αλλά κρύβουν και ληστές που απάγουν, ενίοτε, το κομπόδεμά μας ή ακόμη και τη ζωή μας. Ίσως να μην είναι τυχαίο ότι οι δρόμοι έχουν διανοίξει οφθαλμούς, έχουν γεννήσει πρωτόφαντες ιδέες, ερωτικές λαχτάρες για την άπιαστη ομορφιά, έχουν εμπνεύσει εξαίσιους στίχους, φονικά και απάτες, μουσικές φράσεις και μυθιστορήματα, έχουν αναπαύσει τυραννισμένες καρδιές και κεφαλές, έχουν σφραγίσει ή ανατρέψει κρίσιμες αποφάσεις, έχουν στεγάσει αστέγους, εξεγερμένους, αποστόλους και μεγάλους αμαρτωλούς, διά Χριστόν σαλούς, street dancers, απόρους και άλλους απλώς καλοκάγαθους. Ποιος ξέρει, ίσως οι δρόμοι να αναβάλλουν, επ’ αόριστον, τη σύγκλειση των κλειστών χώρων, τον εφιάλτη μιας απόλυτης συμπάγειας των σκοπών, κρατώντας με τα δόντια ανοιχτό τον ελάχιστο εκείνον υπερ-βατικό τόπο και χρόνο που απαιτείται για να πλανηθεί ένα βλέμμα.\n* Ο Ξενοφών Κομνηνός είναι συγγραφέας-μεταφραστής.


Alsoors: Αναζήτηση ξενοδοχείων\nΔείτε ξενοδοχεία για Alsoors στο χάρτη\nAlsoors: Εξερευνήστε την πόλη\nAlsoors: Αυτός ο φιλόξενος προορισμός έχει κάτι για όλους. Παρόλο που δεν υπάρχουν πολλά γνωστά αξιοθέατα στην περιοχή (Alsoors), δεν θα χρειαστεί να πάτε μακριά, για να επισκεφτείτε μέρη όπως: Παραλία του Μπαλατοναλμάντι και Jókai Memorial Museum. Αφιερώστε χρόνο, για να ανακαλύψετε αξιοθέατα, όπως: Μουσείο Οίνου Granary και Προτεσταντική Εκκλησία Καλβινιστών.\nAlsoors: Πού να μείνετε\nΕίτε πραγματοποιείτε επαγγελματικό ταξίδι είτε ταξίδι αναψυχής, ο προορισμός αυτός (Alsoors) διαθέτει το κατάλληλο κατάλυμα για όλους τους επισκέπτες. Υπάρχουν 2 ξενοδοχεία στην περιοχή (Alsoors) και μπορείτε να βρείτε έως και 79 προσφορές δωματίων στη Hotels.com, ορισμένες εκ των οποίων με έκπτωση έως και 40%. Έχουμε τιμές δωματίων που ξεκινούν από 20 USD τη νύχτα και παρακάτω θα βρείτε τα ξενοδοχεία αναλυτικά με βάση την αξιολόγηση με αστέρια σε Alsoors, καθώς και στη γύρω περιοχή:\nAlsoors: Τι να δείτε στη γύρω περιοχή\n• Παραλία του Μπαλατοναλμάντι (6 χλμ. από το κέντρο της πόλης)\n• Jókai Memorial Museum (7,9 χλμ. από το κέντρο της πόλης)\n• Μουσείο Οίνου Granary (8 χλμ. από το κέντρο της πόλης)\n• Προτεσταντική Εκκλησία Καλβινιστών (8,2 χλμ. από το κέντρο της πόλης)\n• Χρυσή Ακτή (8,3 χλμ. από το κέντρο της πόλης)


Κακός επιθετικά και αμυντικά ο Ολυμπιακός στο ΣΕΦ: Τον “εκτέλεσε” από τα 6.75 η Μακάμπι | Hellasjournal.com\nΟ παίκτης του Ολυμπιακού, Γιώργος Πρίντεζης (Δ), που έχει την κατοχή της μπάλας μαρκάρεται από τον παίκτη της Μακάμπι Τελ Αβίβ Omri Casspi (Α), κατά τη διάρκεια του αγώνα. 1 Νοεμβρίου 2019. ΑΠΕ-ΜΠΕ, ΓΕΩΡΓΙΑ ΠΑΝΑΓΟΠΟΥΛΟΥ\nΑνάρρωσε πλήρως από τον κορωναϊό ο Μαρινάκης: Είχε ανακοινώσει στις 10 Μαρτίου ότι είναι θετικός\nΜε στοιχεία ΑΠΕ-ΜΠΕ, Ασπασία Βελονάκη


Tetragwno.gr "Η αστυνομική λογοτεχνία πέρασε σε βαθιές αφηγήσεις" - Ευτυχία Γιαννάκη\nTetragwno.gr “Η αστυνομική λογοτεχνία πέρασε σε βαθιές αφηγήσεις”\nΗ Ευτυχία Γιαννάκη τα τελευταία χρόνια έχει αποκτήσει φανατικό κοινό το οποίο την ακολουθεί σε κάθε νέο βιβλίο της. Το δεύτερο μέρος της τριλογίας του βυθού, «Στη φωλιά του Ιππόκαμπου» κυκλοφόρησε το καλοκαίρι κι έχει συνεπάρει φίλους της αστυνομικής λογοτεχνίας, αναφέροντας το ως το καλύτερο εντός ή εκτός εισαγωγικών μυθιστόρημα που παρέδωσε.\nΌμως, εκτός από την τελευταία της κυκλοφορία μάς μίλησε για τα εργαστήρια του ΙΑΝΟΥ που συνεχίζουν να προσφέρουν τις γνώσεις, τα υλικά και τα αγαθά για έναν νέο ή μία νέα συγγραφέα που επιθυμεί να λάβει τα απαραίτητα αρχικά εφόδια δοκιμάζοντας το συγγραφικό τους ταλέντο.\nΩς εκπρόσωπος της αστυνομικής λογοτεχνίας, και φέτος διδάσκετε στα σεμινάρια λογοτεχνικής γραφής στον Ιανό. Ποιος είναι ο στόχος του εργαστηρίου;\nΤο σεμινάριό μας έχει ως στόχο όχι μόνο τη μελέτη του συναρπαστικού κόσμου της αστυνομικής λογοτεχνίας που κερδίζει, όχι τυχαία, όλο και περισσότερους αναγνώστες και δημιουργούς παγκοσμίως, αλλά την ενεργοποίηση και την έκφραση της ιδιαίτερης ματιάς κάθε συμμετέχοντα ή συμμετέχουσας, μέσα από ιστορίες που έχουμε συνηθίσει να τις αποκαλούμε αστυνομικές, αλλά στην ουσία συνιστούν το μεγάλο κοινωνικό και ψυχολογικό μυθιστόρημα της εποχής μας. Με οδηγό τα δομικά στοιχεία της αστυνομικής αφήγησης αποκρυπτογραφούμε το μυστήριο της δημιουργίας ιστοριών. Φωτίζουμε την καρδιά των γρίφων, τη σφιχτή πλοκή, το βάθος των χαρακτήρων, τους διαλόγους, τον ρυθμό και το ύφος της αφήγησης, την ατμόσφαιρα, τις ανατροπές, το σασπένς, την ιδιαίτερη ματιά του δημιουργού, τον πυρήνα του κοινωνικού προβληματισμού που κρύβει κάθε ιστορία και τη μελέτη του ψυχολογικού βάθους των ηρώων που δένει την αφήγηση ώστε να κρατά αμείωτο το ενδιαφέρον του αναγνώστη.\nΠοιες είναι οι διαφορές που εντοπίζουμε σε σχέση με την κλασική λογοτεχνία;\nΗ αστυνομική λογοτεχνία θέτει κάποιους επιπλέον περιορισμούς σε σχέση με άλλα λογοτεχνικά είδη στον δημιουργό εξαιτίας ακριβώς του πλέγματος των δομικών της στοιχείων που υπαγορεύουν τον ρυθμό και σφιχτοδεμένες ιστορίες με αρχή, μέση, τέλος. Η παράδοσή της που φτάνει σε εμάς μέσα από κλασικά έργα αστυνομικής λογοτεχνίας διατηρεί ακριβώς αυτόν τον πυρήνα σε έναν βαθμό και μπολιάζεται με τις επιπλέον απαιτήσεις που θέτει η σύγχρονη αστυνομική αφήγηση. Σε αυτό το σημείο θα έλεγα ότι συγκλίνει με όλα τα υπόλοιπα λογοτεχνικά είδη. Έχουμε ξεφύγει πλέον από την εποχή του διασκεδαστικού γρίφου κι έχουμε περάσει σε πιο βαθιές αφηγήσεις που φωτίζουν την ανθρώπινη κατάσταση και τις ιδιαιτερότητες της εποχής μας, όπως συμβαίνει με την λογοτεχνία γενικά.\nΤο ερώτημα που τίθεται πάντα είναι κατά πόσο βοηθούν αυτά τα εργαστήρια. Μπορεί να διδαχτεί η συγγραφή;\nΑυτό μάλλον θα σας το πουν καλύτερα όσες και όσοι συμμετέχουν στα εργαστήρια. Υπάρχει το κομμάτι της παιγνιώδους πυροδότησης, της απόκτησης μιας καλύτερης εποπτείας της βιβλιογραφίας και της βιβλιοπαραγωγής, μια νέα αναγνωστική αντίληψη που γεννιέται μέσω της συστηματικότερης μελέτης του είδους και της μεταφοράς της εμπειρίας κάποιου που γράφει, η ανάπτυξη της τεχνικής με ασκήσεις και μελέτη του υλικού που συνοδεύει τα σεμινάρια και τέλος, η τέχνη και η προσωπική διαδρομή που ακολουθεί καθένας. Σε αυτό το τελευταίο κανείς δύσκολα καταλήγει παρακάμπτοντας τα προηγούμενα βήματα. Έχοντας έναν ή περισσότερους συμμάχους σε αυτή τη διαδρομή – γιατί και οι ομάδες που σχηματίζονται και μοιράζονται κοινές αγωνίες είναι εξαιρετικοί σύμμαχοι – είναι μια πολύτιμη βοήθεια κι ένα πολύτιμο πεδίο πειραματισμού για τους νέους δημιουργούς που αναζητούν τη φωνή τους.\nΑπό την Βλάχου και τον Μαρή μέχρι και σήμερα, τι έχει αλλάξει πιστεύετε στο αστυνομικό διήγημα; Διότι τα τελευταία χρόνια παρατηρείται έντονη αύξηση στο αναγνωστικό κοινό, αλλά και στην ποιότητα των μυθιστορημάτων.\nΟι αφηγήσεις έχουν γίνει πιο σύνθετες θα έλεγα φωτίζοντας πέρα από το επίπεδο του γρίφου και του διασκεδαστικού αναγνώσματος, τις ιδιαίτερες κοινωνικές συνθήκες, τις αγωνίες μας και τους υπαρξιακούς φόβους μας. Χρησιμοποιώντας την ενδιαφέρουσα πλοκή για να κρατούν αμείωτο το ενδιαφέρον του αναγνώστη, ξεκλειδώνουν με έξυπνο τρόπο τα άλλα δύο στρώματα της αφήγησης που είναι το κοινωνικό σχόλιο και η καταβύθιση στον ανθρώπινο ψυχισμό γι’ αυτό και είναι δημοφιλείς σε όλο και περισσότερους αναγνώστες. Συνομιλούν με την εποχή μας αυτές οι ιστορίες και την ανάγκη μας να κατανοήσουμε το χάος και την πολυπλοκότητα που μας περιβάλλει.\nΜιλήστε μας για το τελευταίο σας βιβλίο με τίτλο «Στη φωλιά του Ιππόκαμπου», το οποίο αποτελεί το δεύτερο μέρος της «Τριλογίας του βυθού». Ποια είναι υπόθεση του έργου;\nΗ ιστορία πυροδοτείται όταν μια μαχόμενη δημοσιογράφος εντοπίζεται νεκρή στην πισίνα ενός ρετιρέ στο Κολωνάκι, στο διαμέρισμα του πρώην συζύγου της, διακεκριμένου ζωγράφου, που παραμένει εξαφανισμένος. Στο στήθος της έχει ένα τατουάζ με έναν τεράστιο ιππόκαμπο. Τα μέσα μαζικής επικοινωνίας και η κοινή γνώμη αναστατώνονται, με τα πιθανά σενάρια της δολοφονίας να μένουν ανοιχτά μέχρι το τέλος. Το κουβάρι αυτής της υπόθεσης, που ξεδιπλώνεται μεταξύ Ύδρας και Αθήνας, εμπλέκει τον αστυνόμο Χάρη Κόκκινο και την ομάδα του σε μια υπόθεση που τους φέρνει αντιμέτωπους με φαινόμενα ενδοοικογενειακής βίας, κυκλώματα τέχνης, τα όρια της δημιουργίας και τα κλειστά στόματα της μικρής κοινωνίας που μπορεί να βρίσκεται σε ένα νησί ή στην καρδιά μιας μεγαλούπολης.\nΣτο βιβλίο φωτίζονται θέματα τα οποία μας απασχόλησαν και μας απασχολούν ακόμα ως κοινωνία. Όπως για παράδειγμα η γυναικοκτονία. Η τέχνη ως καθρέφτης της κοινωνίας έχει τη δυνατότητα να μπορεί να διαμορφώνει συνειδήσεις;\nΈχει τη δυνατότητα να μας προβληματίζει, να γεννάει ερωτήματα, να μεταφέρει το συναίσθημα και άρα να επιτρέπει να δοκιμάσουμε τα όρια και τον τρόπο σκέψης μας, καθώς σκύβουμε σε αυτό που είναι ξένο γύρω μας και μέσα μας. Η τρυφερότητα με την οποία προσεγγίζει το ανοίκειο είναι αυτό που ανατρέπει τις βεβαιότητες και αναδιαμορφώνει τη συνείδησή μας καθώς ξανακοιταζόμαστε στον καθρέφτη.\nΠοια η άποψη σας για το κίνημα metoo;\nΌτι ήρθε να φωτίσει εμφατικά ένα πρόβλημα δεκαετιών, αιώνων, δίνοντας τον λόγο επιτέλους στα θύματα. Νομίζω ότι πρέπει πρώτα να ανοίξουμε διάπλατα τα αυτιά μας στις ιστορίες των θυμάτων και στη συνέχεια να λάβουμε τα μέτρα μας ως κοινωνία, ως πολιτεία και ως άτομα. Είναι σημαντικός ο διάλογος που αναπτύσσεται στη δημόσια σφαίρα με αφορμή κάθε νέα ιστορία που έρχεται στο φως, είναι σημαντική η υποστήριξη των θυμάτων χωρίς ναι μεν, αλλά και εν συνεχεία η απόδοση των ευθυνών. Σημαντικότερο όλων παραμένει η αλλαγή της συνείδησης και της κουλτούρας που δεν θα επιτρέπει στο μέλλον τέτοια φαινόμενα και θα καταστήσει το κίνημα περιττό. Μέχρι τότε υποστηρίζουμε τα θύματα και όσες και όσους έχουν τα θάρρος να μιλήσουν.\nΠιστεύετε πως το αναγνωστικό κοινό πια είναι περισσότερο απαιτητικό;\nΔεν ξέρω πως θα μπορούσε να οριστεί αυτή η απαίτηση. Αυτό που βλέπω είναι ότι δεδομένων των πολλών διασπαστικών παραγόντων που υπάρχουν πλέον στην καθημερινότητά μας, είναι δύσκολο κανείς να αφοσιωθεί κανείς στην ανάγνωση και να καταβάλλει τον απαιτούμενο κόπο που απαιτεί το ξεκλείδωμα των ιστοριών. Είναι πιο εύκολο κανείς να χαζεύει τις σειρές ή το κινητό του και είναι μάλλον μια επιπλέον πρόκληση για τους νέους δημιουργούς να καταφέρουν με τις ιστορίες τους να γεννήσουν νέους αναγνώστες και νέες αναγνώστριες. Ίσως μια πιο οργανωμένη πολιτική γύρω από το βιβλίο και τη φιλαναγνωσία να μας αποκάλυπτε ότι δεν είναι πιο απαιτητικό το κοινό, ίσως να συμβαίνει και το αντίθετο, είναι πιο απαιτητικοί οι καιροί και θέλουν νέους χειρισμούς, μια νέα προσέγγιση που θα καταστήσει το βιβλίο ξανά ελκυστικό από τις μικρές ηλικίες. Να ξεφορτωθεί δηλαδή το στοιχείο του καταναγκασμού και της υποχρέωσης που φορτώνεται από το σχολείο και περάσει στο πεδίο της ψυχαγωγίας με τις πολλαπλές αποχρώσεις του όρου.\nΠοιες οι δικές σας αναφορές; Ποιοι συγγραφείς διαμόρφωσαν τη γραφή σας;\nΕίναι εκατοντάδες. Το αναγνωστικό ταξίδι κάθε δημιουργού είναι τόσο μακρύ και τόσο βαθύ που είναι δύσκολο να χαρτογραφηθεί. Θα ήταν σαν να έπρεπε να αφηγηθώ τη ζωή μου σε μια παράγραφο και αυτή η αφήγηση να έχει νόημα. Είναι μάλλον αδύνατον, οπότε θα αποφύγω να περιοριστώ σε δυο τρία ονόματα.\nΚλείνοντας, υπάρχει συνταγή επιτυχίας;\nΑρχικά ίσως θα πρέπει να ορίσουμε τι σημαίνει επιτυχία για ένα έργο τέχνης. Υπήρχαν λαμπρά έργα που αγνοήθηκαν στην εποχή τους και άλλα που αποθεώθηκαν αδίκως. Τα πράγματα είναι επαρκώς ρευστά στο πεδίο της δημιουργίας και στην υποδοχή ενός έργου τέχνης. Αν υπήρχε οποιαδήποτε συνταγή σε αυτό το πεδίο θα είχαμε ωραίους τσελεμεντέδες, βίβλους ή επιστημονικά εγχειρίδια που θα ανέλυαν βήμα βήμα τη διαδικασία. Η καλλιτεχνική έκφραση διατηρεί στον πυρήνα της την ιδιαίτερη ματιά και την έκφραση κάθε δημιουργού. Είναι πρωτίστως ένα εσωτερικό ταξίδι. Το γεγονός ότι δεν υπάρχουν στις βιβλιοθήκες μας οδηγοί με συνταγές σημαίνει μάλλον πως η όποια συνταγή θα περιόριζε, παρά θα απελευθέρωνε τις δημιουργικές μας δυνάμεις. Ευτυχώς το πεδίο της τέχνης παραμένει επαρκώς αχαρτογράφητο και ανοιχτό σε λάθη που γεννούν κάθε φορά τον νέο κανόνα.\nInfo: Περισσότερες πληροφορίες για τα σεμινάρια δημιουργικής γραφής εδώ.\nΕπισκεφτείτε το site της Ευτυχίας Γιαννάκη https://giannaki.com.


Clicknews – Σελίδα 3 – Η Ήπειρος στο διαδίκτυο\n«Εδώ ελεύθεραι ακόμα Αθήναι… Έλληνες! Οι Γερμανοί εισβολείς ευρίσκονται εις τα πρόθυρα των Αθηνών. Αδέλφια! Κρατήστε καλά μέσα στην ψυχή σας το πνεύμα του μετώπου. Ο εισβολεύς εισέρχεται με όλας τας προφυλάξεις εις την έρημον πόλιν με τα κατάκλειστα σπίτια. Έλληνες! Ψηλά τις καρδιές! Προσοχή! Ο Ραδιοφωνικός Σταθμός Αθηνών ύστερα από λίγο δεν θα είναι […]\nΗ Μεγάλη Παρασκευή μας φέρνει ενώπιον των Παθών του Κυρίου μας. Ο Χριστός υποφέρει, σταυρώνεται και πεθαίνει, για να μας οδηγήσει στην σωτηρία, την απαλλαγή από την φθορά και την αμαρτία που διαποτίζει την ύπαρξή μας και να μας δώσει την Ζωή. Στους Μακαρισμούς, που ψάλλουμε μετά την έξοδο του Εσταυρωμένου, διαβάζουμε χαρακτηριστικά: «Εσταυρώθης δι’ […]\nΜια ξεχωριστή βραδιά με έργα των Frédéric Chopin και Sergei Rachmaninoff από τον σολίστ στο πιάνο Βαλέρι Ισμαγκίλοβ / Valeriy Ismagilov, απολαύσαμε τη Μεγάλη Δευτέρα 18 Απριλίου στις 21:00 το βράδυ, στην αίθουσα του Συλλόγου «Σκουφάς» σε διοργάνωση του Μουσικού Σχολείου Άρτας στο πλαίσιο της «Βυζαντινής Εβδομάδας» του Δήμου Αρταίων. Το απαιτητικό πρόγραμμα του Βαλέρι […]\nΣύλλογος Φίλων Αγίας Θεοδώρας: Πρόγραμμα εκδηλώσεων μεγάλης εβδομάδας\nΤην μεγάλη Πέμπτη και ώρα 8:30 το απόγευμα θα αναβιώσει το έθιμο της μεγάλης φωτιάς. Το έθιμο χάνεται στα βάθη των αιώνων το πήραμε από τους προγόνους μας και το αναβιώνουμε μέχρι σήμερα και συμβολίζει τις φωτιές που άναψαν έξω από το κυβερνείο του πόντιου Πιλάτου ο κόσμος περιμένοντας την απόφαση για την τύχη Του […]\nΤο Μουσικό Σχολείο Άρτας, στο πλαίσιο της «Βυζαντινής Εβδομάδας», που διοργανώνει ο Δήμος Αρταίων σε συνεργασία με την Εφορεία Αρχαιοτήτων Άρτας και την Ιερά Μητρόπολη Άρτας, παρουσιάζει ένα ρεσιτάλ με έργα των Frédéric Chopin και Sergei Rachmaninoff από τον σολίστ στο πιάνο Βαλέρι Ισμαγκίλοβ. Η μουσική παρουσίαση θα πραγματοποιηθεί τη Μεγάλη Δευτέρα 18 Απριλίου στις 21:00 […]\nΜεγάλη Δευτέρα σήμερα και η αρχή της Εβδομάδας των Παθών. Τι συμβολίζει όμως η συγκεκριμένη ημέρα για την Ορθόδοξη εκκλησία; Την επόμενη μέρα από την Κυριακή των Βαΐων, η Ορθόδοξη Εκκλησία τιμά τη μνήμη του “Παγκάλου” Ιωσήφ, γιου του Ιακώβ, που αναφέρεται στην Παλαιά Διαθήκη, ενώ η μέρα είναι επίσης αφιερωμένη και στην άκαρπη συκιά […]\nΗ 18η Απριλίου κάθε χρόνου έχει ορισθεί από την UNESCO και το Διεθνές Συμβούλιο Μνημείων και Τοποθεσιών (ΙCOMOS) ως Παγκόσμια Ημέρα Πολιτιστικής Κληρονομιάς Η επέτειος αυτή αποβλέπει στην ευαισθητοποίηση του κοινού στο σημαντικό θέμα της προστασίας της Πολιτιστικής Κληρονομιάς. Για το σκοπό αυτό διοργανώνονται σ’ όλο τον κόσμο κάθε μορφής εκδηλώσεις, με τις οποίες επιδιώκεται […]